Operasi perkhidmatan doktor udara bagi 11 kampung di Sabah tahun depan

KOTA KINABALU, 14 Nov — Perkhidmatan Doktor Udara bagi 11 kampung dalam tiga daerah di Sabah dijangka mula beroperasi pada Mei atau Jun tahun depan selepas proses perolehan selesai dilaksanakan, kata Menteri Kesihatan dan Kesejahteraan Rakyat Sabah Datuk Stephen Wong Tien Fatt.

Stephen berkata perkhidmatan doktor udara itu akan melibatkan lima kampung di Kota Marudu iaitu Kampung Sonsogon Makatol; Kampung Sonsogon Mogis; Kampung Sonsogon Suyad; Kampung Binantungan Suyad; dan Kampung Minsusurud.

Selain itu, katanya, tiga kampung di Nabawan iaitu Kampung Kabu; Kampung Sililiran; dan Kampung Karampalon; dua kampung di Tuaran masing-masing Kampung Talungan dan Kampung Bambangan Ulu serta satu kampung di Penampang iaitu Kampung Longkogugan akan turut sama menikmati manfaat perkhidmatan tersebut.

“Perkhidmatan itu akan memberi kemudahan kepada penduduk di kampung terbabit yang sebelum ini tidak dapat menikmati perkhidmatan kesihatan,” katanya ketika menyampaikan ucapan penggulungan kementeriannya pada persidangan Dewan Undangan Negeri (DUN) Sabah di sini, hari ini.

Beliau berkata selain perkhidmatan doktor udara, satu lagi perkhidmatan kesihatan menggunakan helikopter di Sabah iaitu perkhidmatan Medical Evacuation (MEDEVAC) iaitu penghantaran pesakit dari satu fasiliti kesihatan ke hospital rujukan.

Katanya sejumlah RM4.46 juta telah dibelanjakan untuk memindahkan seramai 269 pesakit dari hospital daerah ke hospital rujukan di Sabah melalui perkhidmatan MEDEVAC sejak September 2017 hingga Oktober 2018.

Dalam pada itu, Stephen berkata, perkhidmatan doktor udara yang telah ditamatkan kontrak pada 2016 masih dalam proses perolehan untuk disambung semula mulai tahun depan.

Sementara menunggu kontrak baharu, perkhidmatan kesihatan kepada sebahagian besar kampung dilawati menerusi perkhidmatan doktor udara telah diambil alih oleh pasukan klinik bergerak darat atau sungai, katanya.

Beliau berkata daripada 60 kampung dilawati menerusi perkhidmatan doktor udara sebelum ini, sejumlah 52 kampung sedang dibuat lawatan bulanan oleh Pasukan Klinik Bergerak Darat dan Sungai.

Dalam perkembangan lain, Stephen berkata, Sabah berpotensi menjadi pilihan utama pelancongan kesihatan di rantau ini kerana adanya hospital swasta diiktiraf selain turut memiliki lokasi pelancongan menawarkan terapi semula jadi; hotel; resort dengan pakej terapi khusus.

Mengenai dasar pewartaan larangan merokok bagi kedai makan terbuka, Stephen berkata, setiap pemilik premis makanan di negeri ini perlu bertanggungjawab mempamerkan tanda larangan merokok dan memastikan tiada orang merokok di premis mereka seperti terkandung di bawah Peraturan 12, Peraturan-peraturan Kawalan Hasil Tembakau 2004.

Sebelum ini, Kementerian Kesihatan mengeluarkan arahan larangan merokok di semua restoran dan premis di negara ini termasuk warung tepi jalan, dan tindakan akan diambil terhadap perokok berkuat kuasa 1 Jan tahun depan.


PKP Di Lahad Datu Dilanjutkan Hingga 8 Mei

PUTRAJAYA: Perintah kawalan pergerakan (PKP) di Lahad Datu, Sabah yang sepatutnya tamat esok, akan dilanjutkan hingga 8 Mei ini.

Menteri Kanan (Keselamatan), Ismail Sabri Yaakob berkata, terdapat peningkatan kes yang signifikan pada minggu epid ke-15, iaitu 128 kes.

“Ini merupakan peningkatan sebanyak 175.3% berbanding minggu epid ke-14,” katanya dalam sidang media hari ini.

Beliau berkata, taburan kes berasingan itu meliputi beberapa mukim seperti Segama, Bandar, Silabukan dan kawasan Felda

Sementara itu, Ismail berkata, perintah kawalan pergerakan diperketatkan (PKPD) akan dilaksanakan di Sekolah Menengah Sains Banting di Kuala Langat, Selangor mulai esok hingga 7 Mei ini.

Katanya, 71 pelajarnya disahkan positif Covid-19 dan Kementerian Kesihatan (KKM) mengesahkan masih berlaku penularan di lokaliti itu dengan kadar kebolehjangkitan tinggi.

“Pelaksanaan PKPD ini untuk memudahkan KKM membuatpengesanan awal kes serta membendung penularan dalamkalangan pelajar dan kakitangan sekolah tersebut.”

Ismail berkata, PKPD di Kampung Muhibbah Raya di Tawau, Sabah yang sepatutnya berakhir esok, dilanjutkan sehingga 8 Mei ini.

Ismail berkata, PKPD di Kampung Bukit Belacon, Segama di Lahad Datu, Sabah akan tamat esok seperti dijadualkan.

Katanya, 11 kes positif direkodkan hasil saringan ke atas 148 orang dan baki kes aktif di lokaliti itu menunjukkan trend penurunan serta kluster adalah terkawal.

Dalam perkembangan lain, Ismail berkata, 159 individu ditahan semalam kerana melanggar SOP PKP, dengan 140 daripadanya dikompaun dan 19 lagi direman.

Ia merangkumi kesalahan tidak mendaftar masuk premis (62), tidak memakai pelitup muka (39), tiada penjarakan fizikal (10) dan lain-lain (48).

Katanya, 56 pendatang asing tanpa izin ditahan dan 10kenderaan darat dirampas dalam Operasi Benteng semalam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anwar Ibrahim Janji Tolong Selesai Masalah Keselamatan Di Sandakan

OSANDAKAN: Presiden PKR, Datuk Seri Anwar Ibrahim berjanji akan membantu kerajaan negeri menyelesaikan masalah keselamatan yang berlaku di Sandakan demi meningkatkan kembali ekonomi daerah itu.

Anwar berkata, beliau sendiri akan berbincang dengan Kementerian Dalam Negeri (KDN) dan Kementerian Pertahanan agar isu tersebut dapat diselesaikan dengan cepat.

“Saya akan jumpa dengan Ketua Menteri, Datuk Seri Panglima Haji Mohd Shafie Apdal saya tidak akan biarkan beliau sendiri selesaikan masalah.

“Saya juga akan jumpa Tan Sri Muhyiddin Yassin dan Mohamad Sabu, saya mahu mereka percepatkan sebab kita mahu ekonomi Sandakan maju,” katanya.

Menurut Anwar, perdagangan barter di Sandakan perlu diteruskan demi kelangsungan perniagaan yang semakin lembab di bandar Sandakan.

Sementara itu katanya, kerajaan PH baru memerintah setahun, justeru tempoh tersebut masih tidak cukup untuk menyelesaikan masalah negara terutama beban hutang yang banyak.

“Masalah yang ada terlalu banyak kita juga tidak tahu sebelum ini jadi setiap hari Perdana Menteri cuba selesaikan masalah itu.

“Rakyat perlu terus sokong kerajaan kerana kita akan selesaikan masalah ini, apa yang sudah dijanjikan pasti akan ditunaikan,” katanya. – BorneoToday


Benarkan Pengeluaran KWSP i-Citra Secara Sekaligus – Asyraf

KUALA LUMPUR : Kerajaan dicadangkan membenarkan pengeluaran wang menerusi i-Citra secara lump-sum atau sekaligus sebanyak RM5, 000 berbanding berkala setiap bulan.

Ketua Pergerakan Pemuda UMNO, Datuk Asyraf Wajdi Dusuki berkata, kaedah itu akan memberi ruang kepada rakyat untuk merancang perbelanjaan.

Namun katanya, sekiranya tetap mahu menetapkan pengeluaran berkala pembayaran pertama perlu dibuat dalam jumlah yang tinggi.

“Sebagai contoh، sekurang-kurangnya RM2,000 bayaran pertama dibenarkan bagi membantu rakyat yang punya komitmen tertunggak bahkan amat terdesak kerana keadaan mereka lebih parah berbanding PKP 1.0 dahulu,” katanya menerusi kenyataandi Facebook hari ini.

Selain itu kata Asyraf berkata, had pengeluaran juga sepatutnya tidak terhad kepada RM5,000 kepada semua ahli sebaliknya berdasarkan baki simpanan.

“Polisi one size fits all atau ‘satu saiz muat untuk semua’ tidak wajar diaplikasikan, sebaliknya harus dibenarkan had pengeluaran dengan kadar lebih tinggi sehingga sekurang-kurangnya RM10,000 ke RM20,000 kepada pencarum yang ada baki simpanan RM100,000,” tambahnya.

Kumpulan Wang Simpanan Pekerja (KWSP) juga diseru untuk membenarkan akses ke Akaun 1 berbanding kaedah mengutamakan penggunaan Akaun 2.

Pembayaran juga tambahnya, sebaik-baiknya dibuat pada 17 Julai ini bagi pengeluaran pertama tanpa perlu proses dan kelulusan yang mengambil masa panjang.

“Permudahkan dan percepatkan pengeluaran i-Citra tanpa perlu melalui proses permohonan dan kelulusan yang panjang. Sebaik-baiknya 17 Julai ini proses pengeluaran pertama dibuat secara automatik bagi mereka yang berhajat,”ujar Asyraf.

Terdahulu Asyraf berkata, lima cadangan menambah baik pengeluaran i-Citra daripada Pemuda UMNO dibuat berdasarkan keluhan yang disuarakan oleh rakyat.

“Pemuda UMNO amat berharap Kerajaan segera ambil serius akan penambahbaikan ini kerana situasi dan kondisi rakyat di bawah amat mencemaskan dan membimbangkan. Rakyat mendambakan keikhlasan Kerajaan untuk membela nasib mereka yang kesempitan sehinggakan ‘bendera putih’ terpaksa dikibarkan seolah-olah kehabisan ikhtiar untuk meneruskan kehidupan seharian,” katanya lagi.- MalaysiaGazette

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Tsunami’ PKR Di Sabah Pada PRU16, Ramal Rafizi

KOTA KINABALU: Sabah akan dilanda “tsunami” PKR pada pilihan raya umum ke-16 (PRU16), kata naib presidennya, Rafizi Ramli, sambil merujuk kepada dirinya sebagai “pemimpin politik terbaik membuat ramalan”.

Beliau yang juga calon timbalan presiden itu, berkata PKR akan menang besar di negeri berkenaan, sekali gus menjadi parti terbesar di Sabah dalam pilihan raya itu.

Katanya, peluang untuk perkara berkenaan menjadi kenyataan pada PRU15 agak sukar memandangkan “gelombang” yang bakal dijelmakan PKR Sabah memerlukan masa sehingga lima tahun lagi.

“Lima tahun satu masa yang panjang dalam politik tapi percayalah, PKR Sabah akan menang besar dan menjadi parti terbesar pada PRU16.

“Mana-mana kerusi di Sabah yang kita telah menang, kita perlu pertahankan dan dalam masa sama kita perlu bertanding sebanyak mana kerusi yang boleh.

“PRU15 ini kita bertahan dulu, kalau kita menang itu satu bonus tapi kalau tidak menang, percayalah “tsunami” akan berlaku pada PRU16,” katanya dalam program yakini rakyat, di sini, hari ini.

Rafizi berkata, setakat ini beliau masih pemimpin politik terbaik dalam meramalkan keputusan pilihan raya.

“Saya seorang ‘businessman’, politik ini macam kita melabur dalam saham, masa harganya jatuh, itulah masa terbaik kita membuat pelaburan kerana apabila harganya melambung kita akan mendapat hasilnya, sikit-sikit lama jadi bukit.

“Kalau orang tanya saya macam mana kita boleh menang di Selangor, inilah caranya…kita bermula daripada bawah, sedikit demi sedikit,” katanya.

Pada pemilihan PKR akan datang, Rafizi berdepan Setiausaha Agung PKR Saifuddin Nasution Ismail bagi merebut jawatan nombor dua parti itu. – FMT


5 ‘Pakar’ Senjata Api Buatan Sendiri Diberkas Di Ranau

RANAU: Polis menahan lima lelaki yang dipercayai “pakar” dalam membuat senjata api buatan sendiri dalam beberapa serbuan di sekitar pekan ini, baru-baru ini.

Sebanyak 20 laras senjata api jenis bakakuk, ginsuk, senapang angin dan senapang guli serta puluhan peluru hidup turut dirampas dalam serbuan berkenaan.

Ketua Polis Daerah Ranau, Simiun Lomudin berkata, tangkapan pertama membabitkan seorang suspek berusia 30 tahun di sebuah rumah di Kampung Kigiuk, dekat sini, pada 10 Sept lalu.

Sebaik ditahan katanya, polis merampas dua laras senjata api bersama 11 butir peluru hidup, 30 butir pelet senapang angin dan peralatan membuat senjata api.

“Hasil daripada penahanan suspek, polis meneruskan operasi dengan menyerbu beberapa lagi lokasi sekitar daerah ini dan menahan empat lagi suspek berusia 29 hingga 57 tahun.

“Dalam serbuan itu, polis berjaya merampas tujuh laras bakakuk, 11 laras senapang bersama peluru hidup dan pelet senapang angin,” katanya pada sidang media di Ibu Pejabat Polis Daerah Ranau.

Simiun berkata, kes disiasat mengikut Seksyen 7 Akta Senjata Api (penalti lebih berat) 1971 yang membawa hukuman mati atau penjara seumur hidup dan tidak kurang enam sebatan, jika sabit kesalahan.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Sempat Elak, Warga Emas Maut Dirempuh Kenderaan

LAHAD DATU: Seorang lelaki warga emas maut selepas motosikal yang ditunggangnya dirempuh sebuah kenderaan di Jalan Lahad Datu – Tungku, di sini.

Dalam kejadian kira-kira 12 tengah hari itu, mangsa, Mohd Salleh Abd Rajak, 63, meninggal dunia di tempat kejadian akibat kecederaan dialami pada bahagian kepala dan kaki.

Pembonceng wanita, 32, mengalami kecederaan di bahagian kaki dan mendapat rawatan di Hospital Lahad Datu.

Ketua Polis Daerah Lahad Datu Asisten Komisioner Nasri Mansor berkata, ketika kejadian mangsa menunggang dari arah Lahad Datu dan setibanya di lokasi kejadian telah membelok ke kanan lalu disyaki dirempuh sebuah kenderaan dari arah Tungku.

“Hasil siasatan awal, kenderaan itu tidak sempat mengelak dan terus terlanggar motosikal mangsa hingga mengakibatkan penunggang dan pemboncengnya tercampak di bahu jalan,” katanya dalam satu kenyataan di sini.

Siasatan yang dijalankan mendapati pemandu kenderaan tidak memiliki lesen memandu.

Suspek telah ditahan reman untuk siasatan lanjut mengikut Seksyen 41 (1) Akta Pengangkutan Jalan (APJ) 1987.


ASB Umum Dividen 5.5 Peratus, Agihan Terendah Sejak 1990

KUALA LUMPUR: Amanah Saham Nasional Bhd (ASNB) mengumumkan pembayaran pengagihan 5.50 sen seunit untuk dana utamanya, Amanah Saham Bumiputera (ASB) bagi tahun kewangan berakhir 31 Disember 2019.

Pembayaran pengagihan itu adalah terendah sejak ASB diperkenalkan pada 1990.

Pengerusi Kumpulan Permodalan Nasional Bhd (PNB), Tan Sri Dr Zeti Aziz, berkata walaupun berdepan persekitaran mencabar, ASB berjaya memberikan agihan pendapatan sebanyak RM9.0 bilion bagi tahun kewangan 2019.

Beliau berkata, ketidaktentuan pasaran kewangan dan ketegangan perang perdagangan Amerika Syarikat (AS) dan China serta perdagangan global yang perlahan menjejaskan prestasi eksport pasaran serantau dan permintaan luaran, sekali gus menjadikan persekitaran pasaran lebih mencabar pada 2019.

Katanya, walaupun pembayaran agihan ASB  rendah, tetapi kadar agihan itu lebih tinggi berbanding kadar deposit tetap dan mengatasi prestasi Indeks FBM KLCI.

“Jumlah keseluruhan pembayaran pengagihan bernilai RM9.0 bilion ASB ini akan memanfaatkan 10 juta pemegang unit yang memiliki 167.2 bilion unit.

“Setakat ini, sejak ASB diperkenalkan pada 1990, jumlah pengagihan pendapatan dan bonus terkumpul dana sebanyak RM152.0 bilion dibayar oleh PNB kepada pemegang unit,” katanya ketika mengumumkan agihan pembayaran ASB di sini, hari ini.

Bagi Amanah Saham Nasional (ASN) pula, ASNB mengagihkan pendapatan sebanyak 2.75 sen seunit bagi tahun kewangan berakhir 31 Disember 2019.


(VIDEO) Ketulan-Ketulan Putih Seakan Salji Turun Di Gunung Kinabalu

UMUM mengetahui bahawa Malaysia berada di atas garisan khatulistiwa dan hanya mengalami cuaca panas dan lembap sepanjang tahun. Hal ini bermakna negara kita hanya akan mengalami dua musim sahaja iaitu musim panas dan musim hujan.

Oleh itu, agak sukar untuk kita melihat fenomena salji di Malaysia. Bagi kita yang tidak pernah merasai musim sejuk, mesti ramai akan teruja apabila pertama kali merasai turunnya salji itu.

Begitulah yang dikongsikan oleh seorang lelaki di Sabah ini. Menerusi video yang dikongsikan, lelaki tersebut berada di kawasan pergunungan Kinabalu dan di sekitarnya seolah-olah mempunyai ketulan-ketulan putih yang jatuh ke tanah.

Menerusi video itu kelihatan seperti kapas-kapas putih yang menyerupai salji telah jatuh ke atas baju lelaki berkenaan.

Selain itu, melihat pada video yang dikongsikan oleh pengunjung lain, mereka turut berada di kawasan yang sama. Mereka juga melihat situasi yang sama iaitu seakan-akan salji yang turun di pergunungan Kinabalu, Sabah.

Pemilik video turut merakam saat-saat di mana ‘baby crystal’ yang didakwa sajli itu jatuh di sana.

Bagi yang belum tahu, Gunung Kinabalu menjadi tumpuan ramai pendaki untuk sampai ke puncak. Dengan ketinggian 4,095.2 meter dari aras laut, sudah pasti puncaknya menawarkan pemandangan yang begitu cantik.


Rumah jadi stor sementara seludup tong gas

TAWAU: Taktik seorang lelaki menjadikan rumahnya sebagai tempat pengumpulan dan penyimpanan sementara tong gas cecair petroleum (LPG) sebelum diseludup keluar, terbongkar selepas diserbu pihak berkuasa, pagi tadi.

Serbuan dijalankan lima anggota penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Tawau, jam 10.30 pagi.

Ia hasil risikan selama seminggu susulan aduan dan laporan berkaitan aktiviti penyeludupan barang kawalan itu oleh lelaki tempatan berumur 56 tahun di rumahnya di Kampung Tanjung Batu Laut, di sini.

Ketua Pegawai Penguat kuasa Daerah KPDNHEP Tawau, Aslani Dabi, berkata rampasan membabitkan 35 tong gas LPG 14 Kilogram (kg) yang disimpan sementara di rumah itu untuk diseludup ke Indonesia.

Katanya, pemeriksaan di premis itu mendapati suspek memiliki barang kawalan tanpa kebenaran atau lesen dan permit yang sah.

“Semua 35 tong gas LPG itu dirampas untuk siasatan lanjut bersama sebuah lori jenama dengan anggaran nilai rampasan keseluruhan berjumlah RM28,500.

“Kes disiasat mengikut Seksyen 21 Akta Kawalan Bekalan 1961. Sabit kesalahan, pemilik premis boleh didenda tidak lebih RM1 juta bagi individu atau orang perseorangan atau penjara tidak lebih tiga tahun atau kedua-dua sekali,” katanya di sini, hari ini.

Aslani berkata, pihaknya juga dari semasa ke semasa giat mengesan dan mengenal pasti syarikat yang membekalkan LPG kepada mana-mana premis tidak berlesen di daerah ini. – Berita Harian


Salah Parkir Di Sekitar Kota Kinabalu, Kompaun Sehingga RM500 Menanti

KOTA KINABALU: Pemandu yang meninggalkan kenderaan mereka di ruang yang tidak dikhususkan sebagai tempat letak kereta, termasuk di jalan buntu, di sekitar Ibu Negeri, berisiko dikenakan kompaun sehingga RM500.

Jurucakap Jabatan Penguatkuasaan Dewan Bandaraya Kota Kinabalu (DBKK) berkata tindakan sedemikian boleh diambil di bawah Undang-undang Kecil Peruntukan Tempat Letak Kereta 2003.

Dia berkata pesalah berulang berdepan kemungkinan dihadapkan ke mahkamah di mana mereka boleh didenda sehingga RM5,000 jika didapati bersalah.

Di samping itu, pesalah bertanggungjawab untuk apa-apa “kos, fi atau apa-apa caj atau kompaun yang perlu dibayar dan boleh dibayar di bawah peruntukan” dalam ordinan agensi itu, menurutnya.

“Pemandu boleh dianggap meletak kenderaan secara haram, jika tiada tanda sempadan dicat di kedua-dua sisi ruang yang diduduki kenderaan mereka,” katanya.

“Ini tidak kira sama ada kereta mereka menghalang aliran lalu lintas atau tidak di kawasan itu.

”Jurucakap itu menjawab aduan seorang pemandu dari Kepayan tentang bahaya lalu lintas yang ditimbulkan oleh kereta-kereta yang diletakkan di jalan buntu di kawasan perumahan di situ.

NELA berkata kereta-kereta yang diletakkan di situ, menyukarkan pemandu untuk membuat pusingan-U.“Pemandu berisiko melanggar kereta-kereta ini atau merosakkan jalan masuk rumah di sepanjang jalan itu,” katanya.

“Kesesakan kecil kadang kala berlaku kerana pemandu terpaksa memperlahankan kereta mereka untuk membuat belokan tipis di laluan sempit itu.

“Ada kemungkinan kenderaan mereka dilanggar dari belakang semasa mereka melakukan ini.”

Dia berkata ini berkemungkinan berlaku apabila hujan lebat, atau pada waktu malam, kerana jarak penglihatan di jalan raya berkurang.

Pernah satu ketika, terdapat tujuh kenderaan pelbagai bentuk dan saiz ditinggalkan di jalan buntu itu dan di bahu jalan, menurutnya.

“Saya mengesyaki kereta-kereta itu mungkin milik mereka yang tinggal lebih dekat dengan jalan buntu itu, kerana saya kadang-kadang melihat pemandu pergi-balik dari rumah-rumah di sini.

Nela berharap pihak berkuasa berkenaan akan campur tangan untuk meminimumkan kemungkinan pejalan kaki dilanggar atau kemalangan berlaku di jalan perumahan itu.

“Saya telah menghubungi DBKK sekali-sekala mengenai masalah ini untuk beberapa lama.

”Dia menceritakan aduannya kepada Hotline dalam surat yang diserahkan kepada agensi itu.Jurucakap itu mengakui ada menerima surat tersebut, mengatakan pemeriksaan dibuat tidak lama selepas itu.

“Pegawai kami mengesahkan kehadiran beberapa kenderaan yang diletakkan secara haram di jalan buntu itu,” katanya.

“Mereka bertanya penduduk di sekeliling dan mengenal pasti beberapa pemilik yang diminta meletakkan kenderaan di kawasan rumah masing-masing dan bukannya di jalan buntu itu.”

Dia berkata nombor plat pendaftaran kereta-kereta ini direkodkan pada masa itu tetapi tiada kompaun dikeluarkan.“Pemandu-pemandu diberi tempoh ihsan untuk mematuhi arahan kami.

“Pemeriksaan susulan akan dilakukan selepas ini. Tindakan lanjut akan diambil terhadap mereka sekiranya kenderaan mereka masih ditemui di jalan perumahan.

”Sementara itu, salah faham telah menyebabkan seorang pemandu dari Manggatal diberi arahan tidak menentu ketika dia cuba membayar kompaun yang diterimanya di Pusat Perniagaan Inanam pada satu pagi minggu baru-baru ini.POH telah pergi membantu rakan yang keretanya rosak di kawasan komersial itu yang berhampiran Terminal Bas Inanam.

“Saya menjumpai sekeping kompaun di bawah pengelap cermin depan saya apabila saya kembali,” katanya.“Pada masa itu baru saya sedar bahawa, dalam keadaan tergesa-gesa untuk membantu rakan saya, saya lupa meletakkan kupon letak kereta pada papan pemuka kereta saya.

”Katanya, dia singgah di pondok DBKK Holdings (DBKKH) ketika dia meninggalkan Pusat untuk cuba membayar kompaunnya.

“Saya terkejut apabila diberitahu bahawa saya hanya boleh membayarnya di Pondok Letak Kereta di Inanam.“Saya tidak faham kenapa begitu.

Jika atendan di Pusat itu boleh mengeluarkan kompaun kepada pemandu, maka mereka juga harus diberi kuasa untuk menerima wang daripada mereka yang ingin membayar kompaun ini dengan segera.

”Bagaimanapun, atas arahan staf DBKKH itu, Poh terus ke Inanam, namun terperangkap dalam kesesakan teruk di bulatan berhampiran pekan itu.

“Saya mengambil masa 20 minit sebelum sampai ke Pondok Letak Kereta di sebelah pejabat pos Inanam.

“Apabila saya menunjukkan kompaun saya di tingkap, saya disuruh untuk membayarnya secara dalam talian.”Poh mengeluh masa, tenaga dan petrol yang terbazir dalam membuat perjalanan sia-sia ke pekan Inanam.

Dia memberikan Hotline masa dan tarikh kejadian. Maklumat ini diserahkan kepada DBKKH.DBKKH mengendalikan kutipan caj parkir di sekitar Ibu Negeri termasuk Inanam.

Jurucakap syarikat itu berkata staf bertugas di kedua-dua pondok itu telah ditanya tentang apa yang berlaku pada masa itu.

“Pemandu itu hanya digesa untuk membuat urusan secara dalam talian kerana dia mahu mendapatkan diskaun,” katanya.

“Kakitangan kami di Inanam tentu dapat menerima wang daripadanya jika dia mahu membayar jumlah penuh kompaun itu.

”Dia menjelaskan bahawa Pondok di pekan Inanam merupakan “kaunter tempat letak kereta” di mana pemandu boleh menyemak sama ada mereka mempunyai kompaun, membayar penalti ini dan membeli kupon letak kereta.

“Pondok ini juga berfungsi sebagai tempat untuk atendan parkir kami di Inanam menyimpan barang-barang peribadi mereka.

”Manakala staf yang bertugas di Pusat Perniagaan Inanam itu melakukan perkara sama di Pondok di situ, menurutnya.

“Tetapi Pondok di Pusat ini hanya kaunter maklumat dari mana kupon letak kereta boleh diperolehi.

”Dia memohon maaf, bagi pihak DBKKH, atas sebarang kesulitan tidak wajar yang berlaku kepada pemandu.

“Memandangkan apa yang berlaku, bagaimanapun, kami telah mengingatkan staf kami di kedua-dua pondok untuk bersikap diplomatik pada setiap masa dalam urusan mereka dengan orang ramai.” – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar lelaki cedera paha, pinggul terbabit kemalangan

TAWAU: Seorang pelajar lelaki Kolej Tingkatan Enam cedera di bahagian paha dan pinggul manakala rakannya cedera ringan selepas motosikal dinaiki terbabit dalam kemalangan dengan sebuah kenderaan jenis Proton Suprima, di simpang masuk ke Sekolah Menengah Teknik, dekat sini pagi tadi.

Pemangku Ketua Polis Daerah Tawau, Superintendan Nor Azizulkifli Mansor berkata kejadian pada pukul 6.30 pagi itu berlaku ketika mangsa Mohd Amirul Samiruding, 19, bersama rakannya Farah Ardiana Abdullah Rahman, 17, dalam perjalanan dari Taman Semarak menuju ke Sekolah Menengah (SM) St Patrick.

“Ketika tiba di tempat kejadian, pemandu berusia 49 tahun dari arah bertentangan cuba masuk ke simpang SM Teknik hingga menyebabkan mangsa yang berada di jalan lurus tidak sempat mengelak lalu terlanggar bahagian kiri kenderaan terbabit.

“Akibat kemalangan itu, Mohd Amirul cedera di bahagian paha dan pinggul serta masih menerima rawatan di Wad Kecemasan Hospital Tawau manakala  Farah Ardiana menerima rawatan sebagai pesakit luar di hospital sama,” katanya dalam kenyataan hari ini.

Beliau berkata, siasatan masih diteruskan mengikut Seksyen 43 (1) Akta Pengangkutan Jalan 1987. – SabahNewsToday


Dua Kematian & 71 Kes Baharu Covid-19 Dicatatkan Hari Ini

PUTRAJAYA: Sebanyak 71 kes positif jangkitan baharu Covid-19 dilaporkan di negara ini sekaligus menjadikan jumlah keseluruhan 5,603 kes setakat Rabu (23 April 2020), jam 12 tengahari.

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah dalam satu Sidang Media Perkembangan COVID-19 Di Malaysia yang berlangsung sebentar tadi.

Daripada jumlah tersebut, 42 kes sedang menerima rawatan di Unit Rawatan Rapi dan 21 kes memerlukan bantuan pernafasan.

Manakala dukacita dimaklumkan, terdapat dua kes kematian baru direkodkan sekaligus menjadikan jumlah keseluruhan 95 kes.

#COVID19 🇲🇾 Terkini 23 April.Kes baharu 71Kes sembuh 90 Keseluruhan 5,603Kes aktif 1,966 Kematian baharu 2 kesKeseluruhan 95#KitaTeguhKitaMenang #StayHome @MuhyiddinYassin @DrAdhamBaba @DrNoorAzmi pic.twitter.com/mF42NajrxX


4 Remaja Warga Asing Didakwa Di Mahkamah Majistret Atas Tuduhan Membunuh

EMPAT REMAJA LELAKI WARGA ASING DIDAKWA DI MAHKAMAH MAJISTRET ATAS TUDUHAN MEMBUNUH

TAWAU: Empat remaja lelaki warga asing yang dituduh membunuh seorang lelaki yang mayatnya ditemui di dalam longkang, dekat Fajar, dihadapkan ke Mahkamah Majistret, di sini, hari ini.

Tertuduh, Mohd Zul Ocu, 14, Alex Gay Tanonaro, 13, Robinson Jeninson, 19 dan Mohamad Firdaus Abdul Rapid, 14 mengangguk faham sebaik pertuduhan dibacakan di hadapan Majistret Herlina Muse.

Bagaimanapun, tiada pengakuan direkodkan daripada semua tertuduh.

Mengikut kertas pertuduhan, keempat-empat mereka melakukan kesalahan membunuh seorang lelaki Jaafar Jalman, 49, di Taman Permainan, Jalan Persisiran, dekat sini, antara pukul 1 pagi hingga 2 pagi, 9 Jun lalu.

Kesemua mereka didakwa mengikut Seksyen 302 Kanun Keseksaan dibaca bersama Seksyen 34 kanun sama yang memperuntukkan hukuman mati jika sabit kesalahan.

Pendakwaan kes dikendalikan Pegawai Pendakwa Nur Intan Jamrin manakala semua tertuduh tidak diwakili peguam.

Mahkamah menetapkan 16 Julai ini untuk sebutan semula kes.

Sabah News Today sebelum ini melaporkan mayat seorang lelaki dengan dua kesan tikaman di bahagian dada dan tengkuk ditemui di dalam longkang di belakang bangunan sebuah premis, di Jalan Bantu, Fajar, 10 Jun lalu. – SabahNewsToday


Tidak Mahu Susahkan Suami, Model Hanya Minta Selipar & Segelas Air Sebagai Mas Kahwin

LOMBOK: Demi kasih, seorang wanita yang juga model hanya meminta selipar Jepun dan segelas air saja sebagai mas kahwin.

Wanita itu yang pernah muncul sebagai model dalam video klip lagu tradisional berbuat demikian kerana tidak mahu membebankan suaminya.

Portal Kompas melaporkan wanita bernama Helmi, 20 dan suaminya, Yudi Anggata, 24 itu, sah menjadi suami isteri, kelmarin.

Kisah pasangan itu mendapat perhatian ramai selepas video perkahwinan mereka tular di laman sosial.

Rakaman video itu menunjukkan Yudi memakai kemeja putih dengan kain sarung berwarna merah.

Dia dilihat beberapa kali melafazkan akad nikah sebelum disahkan sebagai suami isteri.

Helmi duduk di sebelah kiri lelaki itu sambil tersenyum melihat pasangannya itu.

Selesai akad nikah, Helmi dilihat meminum air di dalam gelas berwarna coklat.

Menurut Helmi, selipar Jepun dan segelas air itu adalah permintaannya sendiri.

“Saya memilihnya (selipar Jepun dan segelas air) sebagai mas kahwin kerana tidak mahu membebankan suami dan keluarganya.

“Tiada alasan lain dan saya minta selipar jepun itu diletakkan di dalam bekas.

“Sekurang-kurangnya pemberian suami itu akan menjadi kenangan yang boleh diceritakan kepada anak kami nanti,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terserah Kepada BERSATU Sabah Jika Ingin Letak Calon Di Kimanis – Mohd Shafie

KOTA KINABALU, 8 Dis: Terserah kepada Parti Pribumi Bersatu Malaysia (Bersatu) Sabah jika parti itu mempunyai keinginan untuk meletakkan calon mereka bertanding bagi Pilihan Raya Kecil (PRK) Parlimen Kimanis nanti, kata Ketua Menteri Datuk Seri Mohd Shafie Apdal.

Mohd Shafie, yang juga Presiden Parti Warisan Sabah, berkata sesiapa sahaja boleh meletakkan calon dan bertanding pada pilihan raya itu, bagaimanapun, apa yang lebih penting ialah calon dipilih mampu memberi kemenangan kepada parti.

“Itu terserah dengan mereka (Bersatu Sabah). Bertanding, boleh bertanding, tetapi apa yang penting siapa boleh menang. Tidak ada ertinya bila kita letak seseorang atau parti… yang penting kepada kita (calon) bagi kemenangan,” katanya kepada pemberita selepas merasmikan Majlis Penutupan Regatta Lami Lami 2019 di Kampung Kesuapan, Pulau Gaya dekat sini, hari ini.

Beliau berkata demikian ketika diminta mengulas kenyataan pemimpin Bersatu Sabah yang berhasrat meletakkan calon parti itu bagi PRK Kimanis sekali gus berharap pimpinan Pakatan Harapan (PH) pusat dapat mempertimbangkan perkara itu.

Mohd Shafie berkata beliau telah meminta Pengerusi PH Sabah Datuk Christina Liew, yang juga Pengerusi PKR Sabah, mempengerusikan mesyuarat berkaitan bersama Bersatu Sabah selain akan membincangkan perkara berbangkit dengan beliau.

Setiausaha Badan Pimpinan Bersatu Sabah Datuk Seri Dr Ronald Kiandee dalam kenyataannya hari ini berkata Kimanis adalah antara bahagian Bersatu yang paling aktif di Sabah dengan pelbagai program “outreach” telah dilaksanakan oleh kepimpinan bahagian itu sejak Bersatu bertapak di negeri ini.

Beliau berkata, Ketua Badan Pimpinan Bersatu Sabah Datuk Hajiji Noor juga menzahirkan hasrat dan keputusan badan itu kepada Perdana Menteri Tun Dr. Mahathir Mohamad yang juga Pengerusi Bersatu dalam pertemuan baru-baru ini.

Bagaimanapun, Ronald berkata, Bersatu Sabah tetap akan akur dengan sebarang keputusan yang bakal dibuat oleh kepimpinan PH Pusat.

Baru-baru ini, Mahkamah Persekutuan mengekalkan keputusan Mahkamah Pilihan Raya Kota Kinabalu membatalkan kemenangan Datuk Seri Anifah Aman bagi Parlimen Kimanis dalam Pilihan Raya Umum Ke-14 pada Mei tahun lepas.


Bagi Shafie, Permainan Belum Tamat

KOTA KINABALU: Presiden Warisan Shafie Apdal tampak berharap akan berlakunya “keajaiban” dalam perjalanan kisah pilihan raya negeri Sabah semalam walaupun Gabungan Rakyat Sabah (GRS) telah pun memperoleh majoriti mudah, sekali gus membolehkannya menubuhkan kerajaan negeri yang baru.

Beliau berkata, Warisan Plus merupakan “parti tunggal dengan kerusi paling banyak” di Dewan Undangan Negeri (DUN) yang baru walaupun gabungan itu gagal memperoleh 37 kerusi untuk mendapat majoriti mudah.

Bercakap kepada pemberita pada sidang media di Rumah Yayasan Sabah awal pagi tadi beliau berkata, “saya mahu mengucapkan terima kasih kepada pengundi di Sabah atas sokongan kuat yang diberikan kepada Warisan Plus dalam pilihan raya negeri ke-16. Kita dapat lihat bahawa parti tunggal dengan kerusi paling banyak ialah Warisan Plus dengan 29 kerusi.”

Ketika ditanya sama ada Warisan masih merancang untuk menubuhkan kerajaan negeri akan datang, Shafie berkata, keadaan politik semasa di peringkat pusat dan negeri tidak menentu.

Beliau sekali lagi menegaskan bahawa Warisan merupakan parti tunggal dengan kerusi paling banyak.

“Kita akan lihat perkembangan dari segi keadaan politik,” katanya.

Kenyataan Shafie berkait parti tunggal dengan kerusi paling banyak tampak merujuk kepada amalan perlembagaan yang menyaksikan pemimpin parti terbesar dipilih sebagai pemimpin kerajaan.

Terdahulu Pengerusi Barisan Nasional (BN) Ahmad Zahid Hamidi berkata, mengikut perlembagaan, Yang di-Pertuan Negeri akan melantik individu daripada parti yang memenangi paling banyak kerusi untuk memimpin kerajaan.

Keputusan rasmi yang diumumkan oleh Pengerusi Suruhanjaya Pilihan Raya Abdul Ghani Salleh menyebut Warisan menang di 29 kerusi, sementara sekutunya Upko dan PKR masing-masing menang di 1 dan 2 kerusi.

Beliau berkata, Perikatan Nasional memenangi 17 kerusi, diikuti oleh BN (14) dan PBS (7).

Tiga calon Bebas turut memenangi kerusi di DUN Sabah semalam.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 2,690 Kes Baharu, 10 Kematian

KUALA LUMPUR: Kementerian Kesihatan Malaysia (KKM) melaporkan 2,690 kes baharu Covid-19 hari ini, menjadikan jumlah keseluruhan penularan wabak itu bertambah kepada 392,942 kes dengan kebolehjangkitan 23,753 kes.

Ketua Pengarah Kesihatan Tan Sri Dr Noor Hisham Abdullah dalam ciapan ringkas di Twitter menjelaskan, 10 daripada kes baharu itu adalah kes import yang mendapat jangkitan dari luar negara, manakala selebihnya penularan tempatan.

Menurutnya, negeri mencatatkan pertambahan kes tertinggi hari ini ialah Selangor dengan 751 kes, diikuti Sarawak (595) Kelantan (424) dan Kuala Lumpur (217).

Dalam pada itu, katanya, 1,853 kes sembuh daripada Covid-19 dilaporkan hari ini, ia menjadikan jumlah kumulatif kes sembuh sepenuhnya daripada penularan wabak itu dalam negara sebanyak 367,753 kes.

Manakala, daripada 23,753 kes aktif di negara ini, 283 kes dirawat di Unit Rawatan Rapi (ICU) dengan 121 kes memerlukan bantuan pernafasan, menurut ciapan beliau lagi.

Katanya, terdapat 10 kes kematian yang dilaporkan kepada KKM hari ini, menjadikan jumlah kes kematian keseluruhan dalam negara sebanyak 1,436 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengedaran Dekoder MYTV Percuma Di Sabah Diteruskan Walau Selepas 30 September

KOTA KINABALU, 9 Ogos: Pemasangan dan pengedaran dekoder (set top box) percuma MYTV akan diteruskan kepada penerima yang layak menerima perkhidmatan itu, walaupun selepas penyiaran TV Digital myFreeview bermula pada 30 Sept ini di Sabah.

Timbalan Pengarah Jabatan Penciptaan Digital dan Platform Pengedaran, Suruhanjaya Komunikasi dan Multimedia (SKMM) Faisal Hamdi Mohammed Ghouth berkata, agak mustahil untuk semua penerima, menerima dekoder itu sebelum September ini, kerana faktor demografi yang mencabar.

“Oleh itu kita memang memerlukan lebih banyak masa untuk mengedar dan memasang dekoder di seluruh negeri Sabah. Mana-mana penerima yang belum menerima set dekoder itu, kita akan pertimbangkan semula dengan senarai yang terkini.

“Kita akan minta bantuan Kerajaan Negeri Sabah mengenal pasti mereka yang hanya menonton TV Analog sahaja dimasukkan dalam senarai penerima, sebab mereka adalah golongan yang benar-benar terjejas apabila analog itu dipadamkan,” katanya pada Taklimat Khas Peralihan Siaran TV Analog dan pelaksanaan kempen mempromosi siaran TV digital myFreeview di Sabah dan Wilayah Persekutuan Labuan di sini hari ini.

Faisal Hamdi berkata 228,767 set dekoder diperuntukkan di Sabah bagi set Televisyen Terestrial Digital (DTT) dan DTH (Direct-To-Home).

Bagaimanapun sebanyak 41,573 set unit DTT dipulangkan semula ke MYTV kerana penerima tidak dapat dikesan, disebabkan perubahan alamat dan tempat tinggal, penerima telah meninggal dunia dan penerima enggan menerima.


Hanya kerana beras…

HANYA kerana dituduh mencuri beras, seorang lelaki menerima tujuh jahitan di kepala selepas dihentak menggunakan batu oleh adik kandungnya dalam kejadian di Kampung Kopungit, di Kota Kinabalu, kelmarin.

Mangsa lelaki berusia 51 tahun ditemui terbaring oleh anak perempuannya berusia 15 tahun di luar rumah mereka dengan berlumuran darah kira-kira 5 petang.

Pada masa sama, anak mangsa melihat suspek yang beredar dari belakang rumah meninggalkan mangsa.

Mangsa kemudian dihantar ke Hospital Queen Elizabeth 1 (HQE 1) untuk rawatan lanjut sebelum membuat laporan polis, jam 8.50 malam.

Pemangku Ketua Polis Daerah Kota Kinabalu, Superintendan George Abd Rakman berkata, siasatan mendapati suspek berusia 49 tahun datang ke rumah abangnya dalam keadaan marah dan menuduh mangsa mencuri beras.

“Ketika itu berlaku pertengkaran mulut antara mereka sebelum suspek yang tidak puas hati bertindak memukul kepala mangsa menggunakan batu yang besar sebanyak dua kali.

“Akibat kejadian itu, mangsa parah dan menerima tujuh jahitan di kepala, manakala suspek terus beredar dari lokasi kejadian,” katanya ketika dihubungi, hari ini.

George berkata, susulan kejadian itu, suspek berjaya ditahan di hadapan pejabat Bahagian Siasatan Jenayah Ibu Pejabat Polis Daerah (IPD) Kota Kinabalu, jam 8.50 malam hari sama.

“Polis turut merampas sebiji batu yang dipercayai digunakan oleh suspek dalam kejadian itu.

“Siasatan lanjut mendapati suspek positif dadah dan turut mempunyai enam rekod kesalahan lampau membabitkan lima kes narkotik dan kes mendatangkan kecederaan,” katanya.

Kes disiasat mengikut Seksyen 324 Kanun Keseksaan iaitu mencederakan seseorang menggunakan senjata. – Harian Metro


Anifah Tidak Rancang Tubuh Parti Baharu

KOTA KINABALU – Tiga hari selepas Anggota Parlimen Kimanis Datuk Seri Anifah Aman mengumumkan keluar dari UMNO, tersebar khabar angin mengatakan beliau akan menubuhkan sebuah parti politik.

Bagaimanapun, ketika dihubungi di sini hari ini, Anifah bagaimanapun berkata beliau tidak mempunyai rancangan menubuhkan sebuah parti yang akan menjadi pembangkang kepada kerajaan baharu.

“Belum ada rancangan,” jawabnya ringkas dalam mesej whatsapp kepada Bernama.

Anifah mengumumkan keluar dari UMNO pada Rabu (19 Sept) selaras dengan ikrarnya untuk bertindak demikian jika beliau tidak lagi dapat memperjuangkan kepentingan rakyat Sabah menerusi parti itu dan Barisan Nasional (BN).

Katanya, tanpa UMNO dan BN berkuasa, perjuangannya untuk mengembalikan hak rakyat Sabah sebagaimana terkandung dalam Perjanjian Malaysia 1963 (MA63) akan sia-sia.


PKPD Di Dua Lagi Kawasan Di Tawau Bermula Esok

KUALA LUMPUR: Dua lagi kawasan di Sabah dikenakan Perintah Kawalan Pergerakan Diperketatkan (PKPD) berkuat kuasa tengah malam ini.

Kawasan terbabit adalah Taman Tawau Lama serta Kampung Batu Payung, Tawau, Sabah.

Menteri Kanan (Keselamatan) Datuk Seri Ismail Sabri Yaakob berkata, pelaksanaan itu berikutan berlaku penularan jangkitan Covid-19 dengan kadar kebolehjangkitan yang tinggi.

Bagi kes di Taman Tawau Lama, Ismail Sabri berkata, KKM sudah melaksanakan sembilan ujian saringan dan daripada jumlah itu lima kes positif dilaporkan.

Sementara itu, katanya, Kampung Batu Payung pula merekodkan lapan kes positif daripada 12 ujian saringan yang dilakukan.

Justeru, beliau berkata, kerajaan bersetuju melaksanakan PKPD di kedua-dua berkenaan bermula 17 April sehingga 30 April ini.

Tambah beliau, pelaksanaan PKPD itu bagi memastikan pergerakan keluar masuk dapat dikawal dan seterusnya menghalang penularan dalam komuniti.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditahan Bersama 80KG Ketum Cuba Rentas Daerah Di Jalan Tambunan-KK

KENINGAU: Seorang lelaki ditahan polis selepas didapati membawa 80 kilogram daun ketum dalam sekatan jalan raya (SJR) Op Covid-19 di Kilometer 7, Jalan Tambunan – Kota Kinabalu, semalam.

Dalam kejadian jam 11.30 pagi itu, suspek berusia lingkungan 30-an terbabit yang memandu kereta pacuan empat roda dikatakan cuba melepasi sekatan jalan menggunakan surat kebenaran rentas daerah.

Bagaimanapun, pemeriksaan lanjut yang dilakukan pasukan SJR akhirnya menemui kira-kira 10 bungkusan plastik hitam berisi daun berkenaan.

Ketua Polis Daerah Keningau, Deputi Superintendan Shahrudin Mat Husain berkata, siasatan awal mendapati suspek dipercayai perjalanan pulang ke Ranau selepas memperoleh bekalan daun ketum dari Tenom.

“Siasatan awal mendapati semua daun ketum berkenaan dipercayai akan diproses menjadi air ketum sebelum diedarkan di Ranau.

“Suspek dipercayai menjalankan kegiatan ini sejak awal tahun ini,” katanya menerusi kenyataan media, hari ini.

Menurutnya, suspek direman selama empat hari untuk membantu siasatan lanjut sebelum tindakan selanjutnya diambil.

Katanya, siasatan akan dijalankan mengikut Seksyen 30(3) Akta Racun 1852 kerana memiliki daun ketum yang mengandungi Mitragynine yang boleh dihukum mengikut Seksyen 30(5) akta sama.

“Jila sabit kesalahan, pesalah boleh didenda tidak melebihi RM10,000 atau dipenjara selama tempoh tidak melebihi empat tahun atau kedua-duanya sekali,” katanya.

Sementara itu, Shahrudin berkata, gejala penyalahgunaan ketum harus dipandang serius kerana ia mengandungi bahan alkaloid psikoaktif yang menyebabkan ketagihan.

Katanya, polis mengalu-alukan kerjasama serta maklumat daripada orang awam untuk sama-sama membanteras kegiatan penagihan daun berkenaan. – Asiatimes


4 Maut Gempa 6.5 Magnitud Gegar Ambon

AMBON, Indonesia: Sekurang-kurangnya empat orang terbunuh selepas gempa bumi melanda kawasan pedalaman di pulau Maluku, hari ini, memusnahkan kediaman dan menyebabkan tanah runtuh hingga seorang mangsa tertimbus, kata pihak berkuasa.

Gempa berukuran 6.5 magnitud melanda, kira-kira jam 8.45 pagi waktu tempatan menyebabkan penduduk yang panik melarikan diri ke jalan raya apabila beberapa bangunan runtuh sekitar kediaman mereka.

Agensi Mitigasi Bencana Alam Kebangsaan dan pejabat pasukan pencari serta penyelamat berkata, dua daripada mangsa yang terbunuh dihempap serpihan bangunan, seorang lagi tertimbus tanah runtuh manakala seorang lagi, seorang wanita meninggal dunia selepas jatuh daripada motosikal ketika cuba melarikan diri ke kawasan tinggi.

“Kesan dapat dirasakan merentas bandar Ambon dan sekitarnya. Ramai terjaga disebabkan gegaran yang dirasakan seperti lori yang lalu,” kata Ketua Bahagian Gempa Bumi dan Tsunami di Agensi Meteorologi, Klimatologi dan Geofizik (BMKG), Rahmat Triyono.

Tinjauan Geologi Amerika Syarikat (USGS) berkata, gempa itu berlaku kira-kira 37 kilometer di timur laut Ambon, wilayah Maluku, pada kedalaman 29 kilometer.

Rahmat berkata, kawasan itu dilanda gempa susulan sekurang-kurangnya 24 kali termasuk satu yang berukuran 5.6 magnitud.

Penduduk bandar Ambon yang berjumlah 400,000 orang, dilihat membantu mangsa yang cedera, manakala gambar menunjukkan kediaman yang musnah dengan dinding runtuh menyembah bumi.

Terdapat pesakit yang melarikan diri daripada hospital ketika gempa bumi melanda, memaksa pihak berkuasa terpaksa menyediakan penempatan sementara di luar bangunan. – AFP


“Hai Saya Elya..”, Tular ‘Penasihat Online’ KWSP Hari Ini, Jadi Bualan Ramai Pemohon i-Sinar

Hari ini pastinya menjadi saat-saat ‘sibuk’ buat kebanyakan rakyat Malaysia yang telah mula membuat permohonan bagi pengeluaran wang melalui i-Sinar.

Ramai yang sudah pasti tidak sabar untuk membuat pengeluaran mengikut jumlah yang diinginkan.

Namun, Kumpulan Wang Simpanan Pekerja (KWSP) juga mencipta satu ‘inisiatif’ bagi menasihatkan orang ramai mengenai jumlah pengeluaran tersebut sebelum membuat permohonan.

Ia dapat dilihat selepas anda telah mengisi maklumat nombor kad pengenalan dan nombor telefon bimbit serta menjawab lima soalan.

Setelah itu, anda boleh menentukan jumlah yang diinginkan daripada minimun sehingga maksimum.

Di bahagian ini, karakter wanita yang bernama Elya akan muncul dan memperkenalkan diri sebagai penasihat online KWSP.

Elya berperanan untuk menasihatkan anda mengenai pengeluaran amaun yang diinginkan dan memberikan anggaran jumlah yang diganda jika anda tidak mengeluarkannya sehingga usia 55 tahun.

Sebagai contoh, jika anda memilih untuk mengeluarkan jumlah maksimum iaitu sebanyak RM10,000, Elya menganggarkan jumlah tersebut akan berganda sebanyak RM31,186.51 jika disimpan sehingga umur anda 55 tahun.

Diharapkan dengan adanya Elya sebagai penasihat online KWSP, ia dapat membantu anda untuk mengeluarkan jumlah tertentu sahaja mengikut keperluan pada masa ini.

Namun, semuanya terserah kepada anda, tiada sebarang paksaan untuk pengeluaran jumlah wang simpanan anda. Selamat memohon!

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pembatalan Penerbangan Wuhan-Kota Kinabalu Dilanjutkan Sehingga 29 Feb

KOTA KINABALU: Langkah-langkah pencegahan terhadap penularan koronavirus di negeri ini diteruskan apabila pembatalan semua penerbangan pergi balik dari Wuhan, China ke Kota Kinabalu dilanjutkan sehingga 29 Februari depan.

Syarikat penerbangan tambang murah, Air Asia Berhad (AirAsia) dalam kenyataan berkata, pembatalan tersebut turut melibatkan penerbangan dari Bangkok dan Phuket, Thailand ke Wuhan.

Sebelum ini, semua penerbangan terus Wuhan – Kota Kinabalu dibatalkan bermula Jumaat lalu dan sepatutnya berakhir hari ini.

Bagaimanapun, situasi penularan wabak koronavirus yang semakin meruncing menyebabkan kerajaan mengambil langkah tegas membatalkan semua penerbangan dari Wilayah Hubei, China ke negara ini.

Semalam, Putrajaya mengumumkan penggantungan sementara semua kemudahan tanpa visa, Visa Semasa Ketibaan, e-visa dan visa manual kepada semua rakyat China yang berasal dari bandar Wuhan dan Wilayah Hubei.

Keputusan tersebut dibuat selepas Malaysia mengesahkan empat kes positif koronavirus membabitkan pelancong dari China yang masuk ke Johor dari Singapura.

Koronavirus yang disyaki berpunca dari sebuah pasar di Wuhan kini telah  meragut seramai 106 nyawa setakat hari ini dengan 4,515 lagi dijangkiti virus berkenaan.

Bandar raya Wuhan kini diletakkan di bawah sekatan ketat, termasuk seluruh wilayah Hubei.

Koronavirus boleh mencetuskan masalah pernafasan yang teruk dan setakat ini belum ada vaksin atau penawar untuk mengubatinya.

Sebahagian besar daripada kematian membabitkan orang tua yang mempunyai masalah pernafasan.


Belanjawan 2021: Perluas Bank Bergerak Di Sabah, Sarawak

KUALA LUMPUR: Kerajaan memperluas perkhidmatan bank bergerak di Sabah dan Sarawak bagi membantu masyarakat yang sukar mendapat akses perbankan asas.

Menteri Kewangan, Tengku Datuk Seri Zafrul Tengku Abdul Aziz, berkata usaha itu selari dengan inisiatif dilaksanakan kerajaan Sarawak.

“Langkah ini dapat membantu masyarakat yang sukar mendapat akses perbankan asas seperti pemindahan wang, pembayaran bil dan kemudahan mengeluarkan wang bantuan kerajaan seperti Bantuan Prihatin Rakyat (BPR),” katanya ketika membentangkan Belanjawan 2021 di Dewan Rakyat di sini, hari ini.


Tembak mati suami langgan porno

ARKANSAS: Seorang wanita ‘naik hantu’ apabila menembak mati suaminya selepas mendapat tahu lelaki terbabit menambah langganan televisyen saluran pornografi di rumah mereka.

Daily Mail melaporkan, wanita terbabit, Patricia Hill, 69, kini menghadapi perbicaraan atas tuduhan membunuh suaminya, Frank Hill, 65, yang ditemui mati di rumah mereka di Pine Bluff, Arkansas, Julai lalu.

Isnin lalu, pendakwa raya memberitahu mahkamah bahawa wanita itu sebelum ini sudah membatalkan langganan saluran lucah itu sebanyak dua kali dan menembak mati suaminya sebaik mendapat tahu lelaki terbabit melanggannya sekali lagi.

Dia didakwa melakukan perbuatan itu dengan menggunakan sepucuk pistol .22caliber dan lelaki terbabit ditemui mati dengan kesan tembakan pada kaki dan kepalanya selain bil langganan televisyen ditemui di lantai ruang tamu rumah.

Patricia bagaimanapun mengaku tidak bersalah atas tuduhan itu apabila peguamnya mendakwa wanita terbabit berpendapat pornografi itu adalah satu penghinaan terhadap dirinya dan tuhan. – Agensi


Kerajaan Negeri Sabah Kaji Bilangan Pelajar Akan Terima Gajet

KOTA KINABALU: Kerajaan negeri bersama Jabatan Pendidikan Negeri Sabah sedang mengkaji untuk menentukan bilangan pelajar yang memerlukan gajet dan akan membuat keputusan berhubung dengan bantuan gajet.

Menteri Kerajaan Tempatan dan Perumahan, Datuk Seri Panglima Masidi Manjun berkata, keberkesanan bantuan gajet ini tertakluk kepada kemudahan liputan internet dimana pelajar berkenaan tinggal.

Untuk itu, sebagai langkah segera, kerajaan negeri menasihatkan Pengarah Pendidikan Negeri Sabah segera melaksanakan pembelajaran seperti yang dilaksanakan Perintah Kawalan Pergerakan (PKP) dahulu iaitu sistem pembelajaran dirumah (PdPR) bagi pelajar-pelajar yang tidak mempunyai liputan internet dan tidak mempunyai gajet, hendaklah diteruskan dengan nota-nota pembelajaran dicetak dan disampaikan kepada pelajar.

Mengenai dakwaan kerajaan lambat memberikan bantuan gajet berbanding Ebit Lew, Masidi berkata, dalam soal pemberian bantuan gajet, ia bukan tentang siapa dulu dan kemudian.

Katanya, kerajaan negeri juga punya tanggungjawab sendiri namun, dalam masa sama kerajaan juga memerlukan bantuan dan sumbangan daripada swasta dalam membantu meringankan bebanan kerajaan.

Semalam, Ketua Menteri Datuk Seri Panglima Hajiji Noor memaklumkan kerajaan akan berusaha menyediakan gajet kepada pelajar yang datang dari golongan kurang berkemampuan berikutan pelaksanaan sesi pengajaran dan pembelajaran di rumah (PdPR) secara online semasa PKP.

Diperingkat persekutuan pula, inisiatif Cerdik akan diperkenalkan pada Februari bagi menyediakan komputer riba, tablet dan penyambungan data kepada pelajar dari keluarga berpendapatan rendah B40.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Liga Perdana : Sabah Menang Derbi Borneo Atasi Sarawak

KUCHING : Derbi Borneo pertama musim ini dimenangi oleh Sabah. Lebih manis kejayaan skuad Sabah itu dicatatkan di Kuching, Sarawak.

Sabah menjaringkan 2 gol dalam jarak seminit pada minit ke-36 dan ke-37 menerusi Rodoljub dan Sabri Sahar.

Sarawak yang sudah 2 kali tewas sebelum perlawanan ini, menambah 1 lagi kekalahan – menjadikannya 3 daripada 4 perlawanan setakat ini.

Gol saguhati Sarawak dijaringkan Pedro Dias, beberapa minit sebelum wisel penamat.

Apa sudah jadi dengan Sarawak? Ini apabila Sarawak terus hambar pada permulaan musim ini. Kekalahan ini membuatkan menghuni tangga ke-8, hanya perbezaan jaringan menyelamatkan mereka daripada berada di zon penyingkiran.

Sarawak pastinya perlu melakukan lebih penelitian selepas kekalahan ini jika mereka mahu mara ke Piala Malaysia dan juga saingan Liga Super musim hadapan.

Sabah naik ke tangga ke-3 pada waktu artikel ini diterbitkan. Mereka kini sudah menang 2 kali dan seri sekali. Sabah pastinya enggan mengulangi kesilapan musim lalu, gagal mengekalkan konsistensi di dalam saingan. Ini kerana pasukan Negeri Di Bawah Bayu itu pastinya mahu layak ke Liga Super.

Sabah setakat ini sudah mencetak 9 gol dalam 4 perlawanan. Menunjukkan mereka pasukan yang paling tajam di hadapan gol untuk saingan MPL setakat ini.


PKPD Di 4 Lagi Lokaliti Di Sabah Mulai Rabu

PUTRAJAYA: Lima lagi lokaliti dikenakan perintah kawalan pergerakan diperketatkan (PKPD) bermula 8 September hingga 21 September ini.

Ketua Pengarah Majlis Keselamatan Negara (MKN) Rodzi Md Saad berkata dalam kenyataan, lima lokaliti dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Pelaksanaan PKPD di Sabah bermula 8 September hingga 21 September adalah seperti berikut:

Lanjutan PKPD di Sabah hingga 21 September:

Penamatan PKPD di Sabah pada 7 September:


Tak cukup belanja kahwin, anggota tentera cetak wang palsu

SIBU: Terdesak untuk menampung perbelanjaan majlis perkahwinannya, seorang anggota tentera mengambil jalan pintas dengan mencetak wang palsu bernilai RM4,000 dengan menggunakan mesin pencetak di pejabatnya sejak awal bulan ini.

Bagaimanapun, kegiatan licik lelaki berusia 28 tahun itu terbongkar apabila membuat laporan polis dengan mendakwa menerima wang palsu itu dari sebuah mesin pengeluaran wang automatik (ATM) di sebuah bank di sini, semalam.

Ketua Polis Daerah Sibu, ACP Jonathan Ringgit berkata suspek membuat laporan polis pada tengah hari semalam dengan harapan pihak bank dapat menukarkan wang palsu itu dengan wang tulen.

Namun, katanya, siasatan polis mendapati suspek telah menyerahkan wang berkenaan kepada tunangnya namun keaslian wang tersebut dicurigai dan suspek telah dinasihati untuk membuat laporan polis selepas mendakwa mengeluarkan wang itu dari mesin ATM.

“Suspek sebenarnya memang ada mengeluarkan wang RM4,000 dari mesin ATM bank berkenaan Jumaat lalu bagi kegunaan perbelanjaan perkahwinan tetapi menyerahkan wang yang disyaki palsu kepada tunangnya,” katanya ketika dihubungi di sini hari ini.

Beliau berkata suspek yang bakal melangsungkan perkahwinan pada 30 Mac depan, ditahan malam tadi dan polis turut merampas 25 keping not RM100 dan 30 keping RM50 serta seunit mesin pencetak.

Katanya, suspek direman selama empat hari mulai hari ini bagi membantu siasatan mengikut Seksyen 489D Kanun Keseksaan.- Awani


Covid-19: 3,211 Kes Baharu, 8 Kematian Hari Ini, Sabah 514 Kes

KUALA LUMPUR: Penularan Covid-19 dalam negara mencatatkan 3,211 kes baharu hari ini dengan merekodkan lapan kematian.

Ketua Pengarah Kesihatan Tan Sri Dr Noor Hisham Abdullah berkata, ia menjadikan jumlah keseluruhan kes positif Covid-19 di negara ini meningkat kepada 151,066 kes dengan kebolehjangkitan sebanyak 35,253 kes.

Menurutnya, daripada jumlah kes baharu berkenaan, terdapat lima kes import yang mendapat jangkitan dari luar negara, manakala penularan dalam negara pula adalah 3,206 kes.

“Selangor masih melaporkan kes harian baharu tertinggi iaitu sebanyak 889 kes (27.7 peratus).

“Daripada jumlah ini, sebanyak 658 kes (74.0 peratus) adalah daripada kluster-kluster dan saringan kontak rapat Covid-19 yang aktif dijalankan di lapangan.

“Ia diikuti Johor sebanyak 535 kes (16.7 peratus) dan Sabah sebanyak 514 kes (16.0 peratus),” katanya dalam kenyataan, hari ini.

Menurutnya, Kementerian Kesihatan Malaysia (KKM) turut merekodkan bilangan kes sembuh Covid-19 sebanyak 1,939 kes menjadikan jumlah kumulatif kes pulih adalah 115,227 kes.

Beliau turut memaklumkan, dengan pertambahan lapan kematian hari ini, ia menjadikan jumlah kumulatif kes kematian adalah sebanyak 586 kes.

“Sehingga kini, terdapat 204 kes positif Covid-19 yang dirawat di Unit Rawatan Rapi (ICU) dengan 87 kes memerlukan bantuan pernafasan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 3,631 Kes Baharu, 14 Kematian Dicatatkan Hari Ini

PUTRAJAYA: Kementerian Kesihatan melaporkan 39,464 pesakit Covid-19 sedang dirawat ketika ini, dan 3,631 kes jangkitan baharu dilaporkan dalam tempoh 24 jam lalu.

Ketua Pengarah Kesihatan, Dr Noor Hisham Abdullah, berkata pada ketika ini 238 pesakit sedang diberikan rawatan rapi, dengan 96 memerlukan bantuan alat pernafasan.

Dalam tempoh sama, sebanyak 14 kematian dilaporkan.

“Selangor masih melaporkan kes harian baharu tertinggi iaitu sebanyak 1,199 kes (33%). Daripada jumlah ini, sebanyak 884 kes (73.7%) adalah daripada kluster-kluster dan saringan kontak rapat Covid-19 yang aktif dijalankan di lapangan,” katanya.

Hisham melaporkan daripada jumlah jangkitan terbaharu, 3,624 kes adalah penularan tempatan, dengan 2,754 daripadanya warganegara.

Selepas Selangor, Kuala Lumpur melaporkan 521 kes, Johor (368), Sarawak (156), Negeri Sembilan (139), Perak (135), Kelantan (133), Pulau Pinang (124), Melaka (122), Kedah (114), Terengganu (33), Pahang (31), Putrajaya (26), Perlis (3), dan Labuan (1).

Sebanyak 2,944 pesakit dilaporkan sembuh dalam tempoh 24 jam lalu.

Dengan perkembangan ini, jumlah keseluruhan jangkitan yang dilaporkan sehingga kini sebanyak 165,371 kes, dengan 125,288 kes sembuh.

Jumlah kumulatif kes kematian 619 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Proton Buka Cawangan 3S Ketiga Di Kota Kinabalu

Proton membuka cawangan 3S ((jualan, servis dan alat ganti) ketiganya di Kota Kinabalu, Shirba Auto World Sdn Bhd.

Dalam kenyataan, Ketua Pegawai Eksekutif PROTON, Dr Li Chunrong berkata inisiatif yang dilaksanakan untuk mengukuhkan syarikat mula membuahkan hasil, apabila syarikat mendapat keyakinan daripada pelabur dan pasaran.

“Ramai yang memutuskan untuk melabur dalam syarikat pengedar berikutan mereka telah melihat perkembangan yang positif di Proton. Mereka melihatnya sebagai jenama yang kukuh dan bersedia untuk menjadi rakan kongsi kami.

“Persepsi jenama turut berubah dan ini terbukti daripada jualan kami yang meningkat,” katanya, sambil menambah Proton mempunyai 104 cawangan 3S & 4S (termasuk badan dan servis cat) setakat ini di seluruh negara.

Sebagai pelabur PROTON yang baharu, Pengarah Shirba Auto, Ridzuan Datuk Lassim berkata prospek perniagaan masa depan Proton adalah baik, terutamanya dengan pelbagai model kereta baharu.

Katanya ia turut memberi keyakinan kepada masyarakat bahawa Proton kini dikendalikan oleh kumpulan tenaga kerja dengan pengalaman di peringkat global.

“Ia merupakan syarikat yang menarik, antarabangsa, memandang ke hadapan dan bersedia untuk mengambil alih pasaran,” katanya.


Penerima Sinovac Tetap Perlu Ambil Dos Penggalak

BATU PAHAT: Penerima vaksin jenis Sinovac tetap perlu mendapatkan suntikan penggalak masing-masing bagi memastikan mereka terus berstatus lengkap divaksin sebelum 1 Mac ini.

Menteri Kesihatan, Khairy Jamaluddin berkata, kementerian menerima apa sahaja pandangan yang diberikan pelbagai pihak, namun arahan semasa berkaitan penerima Sinovac adalah kekal.

“Ya, tidak mengapa itu pandangan daripada Persatuan Perubatan Malaysia (MMA), kita ambil maklum,” katanya pada sidang akhbar selepas mengadakan lawatan ke sebuah klinik swasta yang menyediakan perkhidmatan Skim Peduli Kesihatan Untuk Kumpulan (Peka) B40 di sini, hari ini.

Kelmarin, Presiden MMA, Dr. Koh Kar Chai berkata, persatuan itu berpandangan mereka yang telah mengambil dua dos suntikan vaksin Sinovac masih dikategorikan sebagai telah lengkap divaksinasi.

Sementara itu, beliau mengakui kenyataan Perdana Menteri, Datuk Seri Ismail Sabri Yaakob bahawa tiada paksaan untuk ibu bapa mengambil vaksin kepada anak-anak mereka termasuk kepada golongan dewasa.

“Apa Perdana Menteri kata memang betul. Program Imunisasi Covid-19 Kanak-Kanak (PICKids) atau mana-mana vaksin tak pernah diwajib cuma untuk orang dewasa kalau tidak dapat vaksin penuh akan ada beberapa kemudahan tak dapat dilakukan atau tak boleh pergi tempat tertentu misalnya.

“Tetapi (kaedah) ini bukan di Malaysia sahaja, di negara lain kalau nak melancong juga ada yang letak syarat vaksin dan sebagainya. Kita bukan satu-satu negara yang bagi kebebasan kepada merek yang divaksin penuh.

“Cuma untuk kanak-kanak dan remaja kita tak ada apa-apa syarat, contoh kalau dewasa nak pergi kedai makan mesti vaksin penuh tetapi kalau anak dia remaja atau kanak-kanak tak perlu,” katanya.

Bagaimanapun, Khairy berkata, kementerian akan memperkasa segala maklumat mengenai pemberian vaksin kepada kanak-kanak memandangkan masih ramai ibu bapa mengambil pendekatan ‘tunggu dan lihat’.

“Saya harap janganlah terlalu lama sangat ambil pendekatan tunggu dan lihat kerana saya tidak mahu anak-anak kita terdedah kepada Covid-19,” katanya.

Dalam perkembangan berkaitan, Khairy memaklumkan belum ada sebarang syor daripada kumpulan pakar untuk proses pemberian vaksin kepada kanak-kanak berusia bawah lima tahun.

“Kita ada kumpulan kerja teknikal yang sentiasa beri nasihat kepada kita tentang kesesuaian vaksin dan jenis-jenis vaksin yang kita guna di Malaysia.

“Terdapat dua proses iaitu kelulusan Bahagian Regulatori Farmasi Negara (NPRA) dan pandangan kumpulan pakar. Kumpulan pakar sedang perhalusi data untuk vaksin bagi golongan kanak-kanak bawah lima tahun dan belum ada apa-apa syor lagi kepada kementerian,” katanya. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ramlee Saman Askar, Akhbar Berikutan Penahanannya Berhampiran Sempadan Filipina

KOTA KINABALU: Bekas pembantu menteri Sabah memfailkan saman ke atas Komander Angkatan Tugas Bersama 2 (ATB) kerana didakwa memfitnah susulan penahanannya di perairan Semporna sebelum ini kerana disyaki penceroboh bersenjata.

Datuk Ramlee Marahaban yang juga bekas Ahli Dewan Undangan Negeri (ADUN) menamakan Brigedier Jeneral Datuk Zarondin Md. Amin sebagai defendan dalam tuntutan tersebut.

Dalam tuntutannya, Ramlee mendakwa kenyataan media oleh Zarondin telah menjejaskan reputasinya sebagai ahli politik dan ahli perniagaan.

Beliau turut menamakan akhbar Harian Metro dan syarikat penerbitannya, New Straits Press Berhad sebagai defendan kerana menyiarkan laporan tentang kenyataan media itu yang kemudiannya tular di media sosial.

Ramlee yang telah membuat laporan polis berkata, beliau memfailkan saman kerana pasukan tentera enggan menjelaskan dan meminta maaf berhubung kenyataan akhbar yang dikeluarkan menyebabkan insiden penahanannya tidak dinilai mengikut perspektif sebenar.

Jelasnya, kenyataan media berhubung penahanannya dan empat yang lain menyebabkan beliau dilihat seperti individu berbahaya yang terlibat dalam aktiviti menceroboh sempadan sehingga menjejaskan reputasinya.

Katanya, pihak berkuasa turut menyebarkan gambarnya dan ahli keluarganya sehingga dianggap mempunyai kaitan dengan penjenayah.

Pada 11 April lalu, Ramlee bersama anak dan tiga anak saudaranya ditahan pihak ATB2 yang memintas bot laju digunakannya berhampiran sempadan laut Filipina selepas kapal yang bergerak laju itu dikesan di dalam radar.

Beliau ditemukan tanpa dokumen dan dilengkapi senjata seperti pistol, senapang dan peluru sebelum diserahkan kepada pihak polis.

Kesemuanya kemudiannya dibebaskan selepas identiti mereka dikenal pasti.

Menurut Ramlee, beliau tidak berpuas hati apabila kenyataan media tidak menyatakan tentang lesen senjata api yang dimilikinya dan mereka bukannya penceroboh.

Saman berkenaan, menuntut kerugian yang belum dinyatakan difailkan tetuan Marcel Jude dan Co. – BorneoToday


Terserah PM tentukan kedudukan saya – Ronald

KUALA LUMPUR: Tidak timbul isu peletakan jawatan sebagai Pengerusi Jawatankuasa Kira-Kira Wang Negara (PAC) kerana jawatan itu adalah lantikan daripada kerajaan.

Pengerusi PAC, Datuk Seri Ronald Kiandee berkata, beliau boleh menyerahkan jawatannya itu kepada orang lain jika Perdana Menteri, Tun Dr Mahathir Mohamad mahu berbuat demikian.

“Dia tidak berbangkit (letak jawatan) seperti apa Perdana Menteri sebut, saya diganti apabila pengganti sudah dikenal pasti. Saya akur keputusan Perdana Menteri,” katanya ketika ditemui media di Parlimen.

Terdahulu beliau mempengerusikan mesyuarat PAC berkaitan isu Permit Masuk Kenderaan (VEP) membabitkan Kementerian Pengangkutan di bilik mesyuarat di Parlimen.

Dipanggil hari ini ke prosiding berkenaan adalah bekas Menteri Pengangkutan, Datuk Seri Liow Tiong Lai.

Mengulas dakwaan pembangkang bahawa kedudukan dalam PAC kini tidak adil kerana majoritinya diwakili Ahli Parlimen kerajaan, beliau berkata perkara itu tidak langsung berbangkit.

“Mana soal tak adil? Nesyuarat cuma perlu korum satu campur tiga (1 + 3) . Maksudnya Pengerusi dan tiga ahli (sudah boleh bersidang). Selalu mesyuarat memang tidak penuh korum, hari ini ada enam tujuh orang hadir,” katanya.

Beliau juga berkata, tiada ahli PAC daripada pembangkang hadir dalam prosiding hari ini.

Ditanya kenyataan Timbalan Speaker Dewan Rakyat, Nga Kor Ming, bahawa kedudukannya hanya akan diganti selepas semua kes di bawahnya selesai, Ronald berkata kenyataan itu juga tidak bertentangan dengan pendirian Dr Mahathir.

Ketika ditanya mengenai sama ada ahli PAC dari pembangkang sudah menghantar notis meletak jawatan, beliau berkata notis itu sepatutnya dihantar kepada Speaker. – Berita Harian


Sebuah Rumah Tidak Kekal Musnah Terbakar

Kota Kinabalu: Rumah jenis tidak kekal musnah dalam kebakaran di Lorong Patuma Kepayan Rumah Murah kira-kira jam 7 malam Khamis.

Ketua Operasi Pegawai Bomba Kanan II (PBKII) Norkizan Duruddin berkata pihaknya menerima panggilan kecemasan berkenaan kejadian jam 7.06 dan menggegaskan 23 anggota dari Balai Bomba dan Penyelamat (BBP) Kota Kinabalu bersama dua jentera ke lokasi.

“Semasa kedatangan anggota ke lokasi rumah jenis tidak kekal seluas 50X30 kaki persegi terbakar sepenuhnya dan anggota menjalankan pemadaman menggunakan sumber air dari jentera.

“Kebakaran dapat dikawal jam 7.40 malam dan tiada kecederaan serta kematian dilaporkan dalam kes ini.

“Operasi keseluruhan ditamatkan jam 8.50 dan punca kejadian serta jumlah kerugian masih dalam siasatan lanjut,” katanya.


Pekerja Kilang Sawit & Syarikat Insurans Punca Kluster Baharu Di Sabah

KOTA KINABALU: Dua lagi kluster COVID-19 berkaitan tempat kerja dilaporkan di Sabah semalam, masing-masing membabitkan pekerja kilang kelapa sawit dan syarikat insurans.

Menteri Kerajaan Tempatan dan Perumahan negeri, Datuk Masidi Manjun, berkata kluster pertama dikesan di Lahad Datu selepas seorang pekerja dari Kilang Sebrang, Mukim Silabukan positif COVID-19 melalui saringan bergejala di Hospital Lahad Datu pada 22 Mac lalu.

Beliau yang juga jurucakap perkembangan COVID-19 Sabah berkata, kes indeks itu kemudian disusuli satu lagi kes dikesan positif COVID-19 melalui saringan bergejala pada Rabu lalu, juga membabitkan pekerja kilang sama.

“Kluster Sawit Sebrang di daerah Lahad Datu itu mencatat tujuh lagi kes positif COVID-19, menjadikan jumlah kumulatif sembilan kes setakat ini.

“Kes indeks dikesan positif melalui saringan bergejala di Hospital Lahad Datu pada 22 Mac, disusuli satu lagi kes positif dikesan melalui saringan bergejala pada Rabu lalu.

“Kedua-dua kes membabitkan pekerja Kilang Sebrang, Mukim Silabukan, Lahad Datu. Kontak rapat kes sudah dikenal pasti dan punca jangkitan masih disiasat,” katanya dalam kenyataan di sini, malam tadi.

Katanya, kluster kedua iaitu Kluster Kolam Lintas di daerah Penampang dikenal pasti membabitkan tujuh pekerja syarikat insurans di daerah itu.

Beliau berkata, kes indeks dikesan positif COVID-19 pada Rabu lalu melalui saringan bergejala, disusuli enam lagi kes hasil saringan kontak rapat kepada kes indeks.

“Nama kluster berdasarkan tempat individu terbabit bekerja atau membuat lawatan. Punca jangkitan masih dalam siasatan,” katanya.

Masidi berkata, 51 kes baharu positif COVID-19 dilaporkan di Sabah semalam, manakala 66 orang dilaporkan sembuh, menjadikan baki pesakit masih dirawat seramai 391 orang.

Sementara itu, katanya, lima daerah dalam zon hijau semalam termasuk Ranau yang menjadi kawasan terbaru tiada kes aktif di Sabah setakat ini.

Empat daerah lagi yang berada dalam zon hijau ialah Tongod, Semporna, Kuala Penyu dan Pitas.

Beliau berkata, 14 daerah berada dalam zon kuning, manakala masing-masing empat daerah zon jingga dan merah. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 869 Kes Baharu, 6 Kematian Hari Ini

KUALA LUMPUR: Sebanyak 869 kes positif Covid-19 dilaporkan hari ini menjadikan jumlah kes positif Covid-19 di negara ini sebanyak 42,050 kes.

Ketua Pengarah Kesihatan, Tan Sri Dr Noor Hisham Abdullah berkata, jumlah kes aktif dengan kebolehjangkitan adalah 11,446 kes.

“Sabah terus mencatat jumlah kes tertinggi sebanyak 397 kes iaitu 45.7 peratus, dan sebanyak 258 kes lagi dilaporkan di Lembah Klang iaitu 29.7 peratus,” katanya dalam sidang media harian Covid-19, hari ini.

Dr Noor Hisham berkata, sebanyak 725 kes dilaporkan pulih sepenuhnya daripada Covid-19, hari ini menjadikan jumlah keseluruhan kes pulih adalah 30,304 kes atau 72.1 peratus daripada jumlah keseluruhan.

“Sehingga kini, terdapat 82 kes positif Covid-19 yang sedang dirawat di Unit Rawatan Rapi (ICU), yang mana 27 kes memerlukan bantuan pernafasan.

“Setakat jam 12 tengah hari enam kematian dilaporkan menjadikan jumlah kumulatif kes kematian adalah 300 kes,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengenalan Tulisan Khat Patut Dibuat Sebagai Pilihan Sahaja

KOTA KINABALU: Cadangan untuk melaksanakan pengenalan tulisan khat dalam mata pelajaran Bahasa Melayu di sekolah seluruh negara perlu dibuat sebagai pilihan mata pelajaran.

Timbalan Ketua Menteri, Datuk Christina Liew berkata pembelajaran tulisan khat berkenaan seharusnya tidak menjadi mata pelajaran wajib.

“Berkenaan isu ini, saya berpendapat bahawa biarlah ibu bapa dan pelajar itu sendiri yang memilih sama ada mahu mengambil subjek tulisan khat ataupun tidak,” katanya.

Beliau berkata demikian dalam satu sidang akhbar di bangunan Dewan Undangan Negeri (Dun), hari ini.

Katanya dalam hal berkenaan, kerajaan pusat tidak merujuk terlebih dahulu kepada Menteri Pelajaran dan Inovasi Sabah yang akan dikuatkuasakan terhadap semua pelajar Tahun Empat pada 2020.

Tambahnya Menteri Pendidikan Malaysia sepatutnya lebih peka dan menghormati autonomi yang diberikan kepada Kementerian Pelajaran dan Inovasi (K-Pi).

“Kerajaan negeri (K-Pi) perlu berbincang bersama dengan kerajaan pusat berkenaan mana-mana dasar kebangsaanyang berkaitan dengan pendidikan di negeri ini.

“Kita kena fikir juga bebanan murid sekolah yang dihadapi masa kini dengan kerja sekolah dan dan mata pelajaran yang banyak, inikan lagi apabila menambah lagi bebanan berkenaan,” katanya.


PPM Patahkan Cubaan Seludup Ubat Sabung Ayam & Petrol

SEMPORNA: Cubaan empat lelaki menyembunyikan petrol serta ubat-ubatan haiwan di kawasan Kuala Bibang dekat sini, dipercayai untuk diseludup keluar ke negara jiran, digagalkan Pasukan Polis Marin (PPM) semalam.

Pegawai Pemerintah Markas Operasi PPM Semporna Deputi Superintendan Mohamad Ismail berkata, pihaknya yang melakukan pemeriksaan di kawasan pondohan (rumah kecil atas air) Kuala Bibang menyerbu empat lelaki yang leka memunggah tong dan kotak dari tiga bot ke dalam pondohan pada 7 malam.

“Suspek yang menyedari kehadiran pasukan keselamatan melarikan diri namun seorang daripada mereka yang berusia 30-an berjaya ditahan.

“Anggota yang melakukan pemeriksaan di lokasi kejadian menemui 21 tong berisi 525 liter petrol, 24 tong minyak kosong dan empat kotak ubat-ubatan haiwan tanpa lesen,” katanya dalam kenyataan di sini hari ini.

Beliau berkata, tangkapan dan barang rampasan termasuk tiga bot laju serta enjin bernilai RM83,386.75 itu kemudian dibawa ke Pangkalan PPM Semporna untuk tindakan lanjut.

Katanya, PPM Wilayah 4 Sabah menasihati komuniti maritim agar menyalurkan maklumat dengan melaporkan sebarang aktiviti yang melanggar undang-undang secara terus ke talian 24 jam MERS999 atau WhatsApp Pusat Komunikasi PPM Sabah di 013-2831 197. – BERNAMA


Komando TDM Meninggal Dunia Terkena Tembakan Ketika Demonstrasi

KOTA KINABALU: Seorang Komando dari pasukan elit Tentera Darat Malaysia (TDM) yang melakukan demonstrasi pengoperasian sempena pelancaran Divisyen Kelima dan Briged Ke-13 Infantri Malaysia, Tentera Darat Malaysia (TDM) di Kem Lok Kawi, pagi tadi, meninggal dunia selepas terkena tembakan.

Difahamkan, allaryaham adalah anak kepada pelakon dan pelawak popular tanah air, AR Badul.

Dalam kejadian berlaku kira-kira jam 8.40 pagi itu, Pegawai 11 Regimen Gerakan Khas, Mejar Zahir Armaya, 36 itu berlakon sebagai pengganas sambil memakai baju kalis peluru terlebih dahulu mengacukan samurai sebelum melepaskan tembakan menggunakan peluru hidup ke arah pasukan Divisyen Kelima dan Briged Ke-13 Infantri Malaysia.

Selepas itu, salah seorang anggota dalam pasukan tentera itu kemudian membalas tembakan hingga menyebabkan Mejar Zahir rebah.

Namun tembakan balas tersebut tersasar ke bahagian atas plet baju kalis peluru dan terkena bahagian belakang Mejar Zahir.

Pegawai itu kemudian dibawa ke tepi padang kawad dalam keadaan berlumuran darah sebelum diberi bantuan kecemasan oleh anggota tentera lain.

Mejar Zahir kemudiannya dikejarkan ke Hospital Queen Elizabeth (HQE) menggunakan ambulan.

Keadaan sedikit suram susulan kejadian itu sebelum majlis diteruskan dengan penyerahan bendera kepada Penglima Tentera Darat, Jeneral Datuk Seri Penglima Ahmad Hasbullah Mohd Nawawi.

Difahamkan, selepas majlis itu, satu sidang media sepatutnya diadakan namun terpaksa dibatalkan.

Sementara itu, Ahmad Hasbullah ketika ditemui enggan mengulas lanjut dan difahamkan pihaknya akan mengeluarkan kenyataan rasmi berhubung kejadian itu.


Pengantin Lelaki Rupanya Wanita

Sulawesi: Penduduk Soppeng, Sulawesi Selatan gempar dan berang selepas mengetahui majlis perkahwinan dihadiri mereka rupanya membabitkan pasangan sejenis dengan seorang daripada pengantin menyamar sebagai lelaki.

Tribun News melaporkan rahsia pasangan itu terbongkar selepas penduduk memeriksa latar belakang ‘pengantin lelaki’ kerana curiga dengan perwatakannya yang persis wanita.

Malah, ketua kampung itu turut mengesahkan jantina mereka berdua yang sebenarnya adalah wanita.

“Ramai penduduk yang membuat aduan berhubung perkara itu selepas curiga dengan identiti sebenarnya.

“Hasil maklumat diterima daripada ketua kampung, ‘pengantin lelaki’ itu sebenarnya adalah wanita,” kata Ketua Kampung Baringeng, Andi Aris.

Sementara itu, Ketua Kampung Pising, Sitti Salmiah ketika dihubungi mengesahkan ‘pengantin lelaki’ itu adalah penduduknya dan adalah seorang wanita.

Difahamkan, pernikahan pasangan berkenaan tidak mendapat kelulusan daripada pemimpin setempat atau pejabat agama.

Dalam pada itu, Pegawai Polis Soppeng Puji Saputro Bowo Leksono memaklumkan hasil siasatan dijalankan mendapati pasangan berkenaan mula menjalin hubungan sejak lima bulan lalu.

Katanya, pengantin wanita sudah mengetahui jantina pasangannya sejak dua bulan lalu namun meneruskan hubungan kerana rasa cinta malah tidak keberatan untuk dilamar.

“Pernikahan itu diteruskan selepas ‘pengantin lelaki’ menyembunyikan identitinya daripada pengetahuan ibu bapa pengantin wanita,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Projek air bernilai RM800 juta di Sabah diteruskan

KOTA KINABALU: Kerajaan Pusat akan meneruskan projek sedia ada berkaitan air bagi menjamin pembangunan negeri ini.

Menteri Tanah, Air dan Sumber Asli, Dr Xavier Jayakumar, berkata ia termasuk enam projek bernilai RM800 juta yang ditangguhkan sebelum ini.

“Projek itu akan diteruskan untuk pembangunan Sabah dengan menggunakan peruntukan yang disediakan kerajaan Pusat.

“Ada juga projek baharu loji air dan pembetungan yang akan ditender pada tahun ini,” katanya kepada pemberita selepas mengadakan kunjungan hormat terhadap Ketua Menteri, Datuk Seri Mohd Shafie Apdal, di sini, hari ini.

Dr Xavier berkata, antara projek baharu itu termasuk pembinaan empangan Papar, Lahad Datu, Tawau, Kota Belud dan Padas.

Katanya, pihaknya turut mengkaji beberapa projek lain yang akan dibincang di peringkat kementerian sebelum diserahkan kepada Kementerian Kewangan untuk mendapatkan peruntukan.

“Berdasarkan permintaan kerajaan negeri, ada kawasan sawah padi yang luas di Kota Belud yang perlu kita lihat (keperluannya) berkaitan simpanan air.

“Ia mengambil masa panjang untuk melaksanakan kajian dan memakan kos kira-kira RM50 juta tetapi boleh diluluskan dalam tempoh setahun setengah,” katanya.

Beliau berkata, Kota Belud turut berdepan masalah sungai yang mengalami kerosakan akibat gempa bumi pada tahun 2015 dan usaha membersihkannya diserahkan kepada keputusan kerajaan negeri. – Berita Harian


Dua Warga Filipina Ditahan Dalam OP Bersepadu PATI

KOTA KINABALU: Operasi membanteras pendatang asing tanpa izin (PATI) di pusat bandaraya ini terus dipergiatkan dengan penangkapan dua orang PATI warga Filipina, di sini pada Jumaat.

Ketua Polis Daerah Kota Kinabalu Asisten Komisioner Habibi Majinji berkata, tangkapan itu dibuat dalam Op Bersepadu PATI peringkat Ibu Pejabat Polis Daerah  (IPD) Kota Kinabalu yang dijalankan selama enam jam bermula 2 petang hingga 7.30 malam.

Beliau berkata, daripada 25 orang yang diperiksa di lima lokasi berbeza sekitar pusat bandaraya, dua warga Filipina berusia antara 19 hingga 50 tahun telah ditahan berikutan kegagalan menunjukkan dokumen pengenalan diri yang sah.

Sementara, 23 orang dibebaskan setelah pihak Jabatan Pendaftaran Negara (JPN) dan Jabatan Imegresen Malaysia (JIM) dengan pemantauan Suruhanjaya Pencegahan Rasuah Malaysia (SPRM) membuat pemeriksaan dokumen-dokumen pengenalan diri bagi individu yang ditahan untuk diperiksa.

”Mereka dibebaskan setelah pihak keluarga dan majikan mereka memberi kerjasama dengan menghantar Kad Pengenalan dan pasport asal untuk tujuan pemeriksaan.

”Operasi bersepadu ini dijalankan dengan kerjasama JPN, JIM, Jabatan Sukarelawan Malaysia (RELA), Sabah Electricity Sdn Bhd (SESB), Jabatan Pertahanan Awam Malaysia (JPAM), Dewan Bandaraya Kota Kinabalu (DBKK) dan pemantauan daripada SPRM.

“Tumpuan lokasi operasi sekitar kawasan pusat bandaraya yang mana kadar pertumbuhan Pendatang PATI yang mengundang kepada kegiatan Jenayah di daerah Kota Kinabalu,” katanya dalam satu kenyataan, di sini hari ini.

Kesemua yang ditangkap akan disiasat di bawah Seksyen 6(1)(C) Akta Imegresen 1959/63.

Tambahnya, operasi sebegitu akan diteruskan pada masa akan datang dan orang ramai dialu-alukan untuk menyalurkan sebarang maklumat kepada balai polis berhampiran atau melalui Facebook rasmi IPD Kota Kinabalu.

Maklumat juga boleh disaluran melalui aplikasi Whatsapp IPD Kota Kinabalu di talian 0192182729. – BorneoToday


Azmin Ali Tak pernah Jumpa Haziq Di Sandakan – Hilman

SHAH ALAM – Menteri Hal Ehwal Ekonomi, Datuk Seri Mohamed Azmin Ali tidak pernah berjumpa dengan lelaki bernama Muhammad Haziq Aziz yang dikaitkan dengan video seks mirip mereka.

Setiausaha Politik kepada Mohamed Azmin, Hilman Idham berkata, beliau bersama-sama dengan Timbalan Presiden PKR itu sepanjang berada di Sandakan sempena PRK, Mei lalu.

“Saya ingin menegaskan sepanjang Mohamed Azmin di Sandakan, saya ada bersamanya daripada beliau tiba di lapangan terbang hingga pulang. Saya tiba di Sandakan lebih awal dan tinggalkan Sandakan selepas Mohamed Azmin pulang.

“Saya cukup yakin tiada perlakuan sebegitu jijik dilakukan oleh beliau. Sebab itu saya nyatakan pendirian bahawa saya sendiri akan melawan fitnah ini habis-habisan,” katanya kepada media selepas majlis bacaan Yasin dan solat hajat menolak fitnah anjuran PKR di kediaman rasmi Menteri Besar Selangor di Bukit Megawati, di sini malam ini.

Muhammad Haziq dalam video pengakuannya hari ini mendakwa, dia merupakan individu dalam video seks yang turut dikaitkan dengan Mohamed Azmin.

ARTIKEL BERKAITAN: ‘Saya menafikan sekeras-kerasnya tuduhan ini…’ – Azmin

Katanya, video tersebut telah diambil tanpa kebenarannya pada 11 Mei semasa PRK Sandakan di Hotel Fourpoints.

Mengulas lanjut, Hilman yang juga Timbalan Ketua Angkatan Muda Keadilan (AMK) berkata, beliau juga tidak pernah melihat Muhammad Haziq sepanjang tempoh kempen di Sandakan.

Sehubungan itu, katanya, beliau akan membuat laporan polis terhadap perlakuan jenayah dilakukan Muhammad Haziq di IPD Putrajaya dan laporan khazaf bagi membersihkan nama Mohamed Azmin di Jabatan Agama Islam Wilayah Persekutuan di Putrajaya, esok.

“Kita yakin fitnah ini adalah satu komplot terancang sejak beberapa bulan lalu untuk menjatuhkan karier politik beliau,” katanya. – Sinar Harian


Nama paling panjang

Jakarta: Seorang bayi menjadi topik hangat netizen di media sosial apabila mempunyai nama dengan 19 perkataan, malah mungkin mencipta rekod sebagai individu nama terpanjang.

Bayi lelaki bernama Rangga Madhipa Sutra Jiwa Cordosega Akre Askhala Mughal Ilkhanat Akbar Sahara Pi-Thariq Ziyad Syaifudin Quthuz Khoshala Sura Talenta itu anak kedua kepada pasangan Arif Akbar dan Suci Nur Aisiyah yang berasal dari Jawa Timur, Indonesia.

Tribune News melaporkan, bayi yang memiliki nama panjang itu dilahirkan secara normal pada 6 Januari lalu dengan berat 3.5 kilogram.

Arif Akbar memberitahu pemilihan nama itu ada kaitan dengan sejarah kota ilmu Islam yang menjadikannya sebagai pusat rujukan dunia.

“Ya, namanya memang begitu, memang panjang. Perasaan saya biasa saja walaupun nama anak menjadi topik perbincangan di media sosial. Namanya ada kaitan dengan sejarah kota Islam. Pada dasarnya, nama adalah doa dan saya berharap anak saya membawa kebaikan,” katanya.

Sebelum ini, rekod nama terpanjang dipegang oleh pelajar bernama Aiwinur Siti Diah Ayu Mega Ningrum Dwi Pangestuti Lestasi Endang Pamikasih Sri Kumala Sari Dewi Puspita Anggraini. – Agensi


‘Punya Jauh Dia Lari’… Suspek Kes Buli Diberkas Di Tenom

Suspek kes buli, Kenny Wong, yang membelasah seorang pelajar sekolah menengah baru-baru ini di Miri telah berjaya diberkas hari ini.

Menurut sumber dari netizen, suspek berjaya diberkas di Tenom, Sabah, selepas beberapa hari melarikan diri setelah mengetahui video kes buli itu tersebar di media sosial.

Difahamkan, suspek akan dibawa pulang ke Miri setelah selesai proses dokumentasi, untuk tindakan lanjut.

sebelum ini laporan seorang remaja dibelasah lima lelaki tanpa sebarang belas kasihan meskipun mangsa merayu agar mereka tidak berbuat demikian.

Semalam, ibu saudara mangsa mendedahkan mangsa dibelasah hanya kerana menolak ajakan dua rakannya untuk ponteng sekolah sebelum dibawa ke sebuah lokasi dan dibelasah.

Mangsa dan keluarganya masih trauma dengan kejadian itu.


Selalu Mengadu Ke Ayah Kandung, Ibu Bakar Tangan Anak Tiri Sampai Melecur

Polis menahan seorang wanita yang didakwa mendera dan menganiaya anak tirinya yang masih di bawah umur.

Dalam kejadian yang berlaku di Pesawaran, Lampung, Indonesia pada 20 November 2019 jam 8 malam, suspek, Putri Indah Lestari, 24, mencederakan anak tirinya, Am, 10, sehingga menyebabkan kedua-dua tangan mangsa melecur.

Putri bertindak demikian kerana sudah tidak tahan dengan perangai anak tirinya itu yang selalu mengadu kesalahannya kepada suami.

Gagal mengawal kemarahan, suspek memukul mangsa dengan batang penyapu tanpa belas kasihan. Kemudian diseret ke dapur dan membakar kedua-dua tangan anak tirinya itu di atas dapur gas yang sedang menyala.

Meskipun mangsa menjerit kesakitan, suspek enggan peduli dan terus membakar tangan mangsa secara berganti-ganti sehingga melepuh sebelum meninggalkannya dalam keadaan kesakitan yang tidak terkata.

Ketika mangsa memaklumkan tangannya cedera, suspek menyuruh mnagsa merendam kedua-dua tangannya itu dengan air laut.

Apabila kejadian itu diketahui oleh si suami, lelaki itu tidak dapat menerima lalu menghalau Putri keluar dari rumah sebelum embuat laporan polis.

Difahamkan, Putri telah berkahwin dengan bapa mangsa selama tiga tahun dan dalam tempoh itu dia tidak berjaya menarik hati mangsa sebagai ibu tiri.

Mangsa juga selalu mengadu mengenai suspek kepada bapanya menyebabkan suspek dimarahi dan dipukul.

Dalam soal siasat, Putri mengakui dia kesal dengan perbuatannya dan telah memohon maaf kepada suami.

“Dia selalu mengadu kepada bapanya, saya tidak tahu dia mengadu apa kerana ada yang memberitahu saya.

“Kadang-kadang disebabkan itu saya selalu dipukul suami,” katanya sambil menangis teresak-esak.

Putri kini bakal berdepan dengan tindakan undang-undang dan jika disabitkan bersalah, dia boleh dihukum penjara selama 10 tahun.


(VIDEO) Terlibat Dalam Video Kes Buli, Bapa Serah Anak Kepada Polis

Susulan tularnya video kes buli seorang pelajar sekolah menengah di Miri, Sarawa, polis sedang melakukan siasatan berhubung insiden tersebut.

Ketua Polis Miri, Asisten Komisioner Lim Meng Seah berkata, kejadian itu berlaku pada 8 Julai lalu di mana mangsa dibuli, ditumbuk dan ditendang sekumpulan lima pelajar.

“Video mengenai kejadian buli berkenaan tular dalam media sosial sejak malam tadi. Mangsa dipercayai ditumbuk dan ditendang sekumpulan lima remaja termasuk seorang pelajar sekolah menengah di Miri, pada 8 Julai lalu,” katanya.

Menurut beliau, bapa kepada salah seorang suspek bertindak menyerahkan anaknya yang disyaki terbabit dalam kes itu selepas dimaklumkan oleh anaknya berhubung video viral tersebut.

“Bapa mangsa membuat laporan polis selepas dimaklumkan oleh anaknya berhubung video tular dalam WhatsApp yang menyaksikan mangsa sedang dibuli,” katanya.

Difahamkan, mangsa takut membuat laporan polis kerana telah diugut oleh lima suspek terbabit.

Kes itu disiasat mengikut Seksyen 147 Kanun Keseksaan.


Koronavirus: Kemampuan Virus Untuk Merebak Dipercayai Bertambah Kuat- Menteri China

Beijing, 26 Jan – Kemampuan koronavirus untuk merebak menjadi semakin kuat, kata Menteri Suruhanjaya Kesihatan Negara China, Ma Xiaowei dalam satu sidang media hari ini.

Virus yang telah membunuh 56 orang itu dijangka terus menjangkiti lebih ramai mangsa dengan jumlah terkini mencapai hampir 2000 orang di seluruh dunia.

Pengetahuan pihak berkuasa mengenai virus baru itu terhad dan kerajaan masih tidak pasti risiko dari mutasi virus berkenaan, katanya.

Presiden China, Xi Jinping menyatakan negara itu menghadapi situasi genting di mana kerajaan sedang bekerja keras untuk mengawal wabak itu.

Kesibukan membendung koronavirus telah menyebabkan sambutan tahun baru negara itu terpaksa dibatalkan dan berlakunya lambakan pesakit di hospital tempatan.

Wuhan dan beberapa bandar di wilayah itu dikuarantin menyebabkan kenderaan tidak dibenarkan keluar masuk dan pergerakan dibataskan.

Virus ini telah tersebar ke 14 buah negara dari berbagai benua termasuk Amerika Syarikat, Perancis, Jepun dan Malaysia.

Virus itu menyebabkan kegusaran seluruh dunia kerana mempunyai persamaan dengan Sindrom Pernafasan Akut Teruk (SARS). Wabak SARS telah membunuh ratusan mangsa di China dan Hong Kong pada 2002 dan 2003 yang lalu.


PKOB Benarkan Ahli Keluarga Di Kawasan PKPD Kirim Barang Keperluan

TAWAU : Pusat Kawalan Operasi Bencana (PKOB) Tawau benarkan ahli keluarga menyerahkan barang makanan serta barang keperluan di kawasan Perintah Kawalan Pergerakan Diperketat (PKPD) di Taman Semarak dan PPR Balung.

Jawatankuasa PKOB merangkap Setiausaha Majlis Perbandaran Tawau (MPT), Joseph Pang berkata barang-barang tersebut perlu melalui Jabatan Perkhidmatan Kebajikan AM (JPKA) dan Jabatan Kebajikan Masyarakat (JKMM).

“Pihak PKOB menetapkan semua barang yang hendak dikirim dikumpulkan di MPT mengikut hari yang sudah ditetapkan iaitu Taman Semarak pada Isnin dan Khamis, manakala PPR Balung Selasa dan Jumaat sebelum jam 11.30 pagi.

“Penghantaran ke lokasi PKPD akan dilakukan pada jam 12.00 tengahari oleh pihak JPKA, JKMM dan Agensi Pertahanan Awam Malaysia (APM) Tawau,”katanya ketika dihubungi, di sini.

Mengulas lanjut, ahli keluarga perlu meletakan nama, alamat dan nombor telefon penerima di kotak barang yang mahu dikirim supaya memudahkan pihak petugas menghantar barang tersebut.

“Proses pengagihan di Taman Semarak, empat wakil penduduk mengikut blok dan tingkat akan membantu pihak JPKA menyerahkan barang berkenaan kepada penerima.

“Manakala di PPR Balung pula, barang-barang kiriman tersebut akan dihantar ke rumah masing-masing kerana mereka tidak dibenarkan keluar dari rumah,”katanya.

Beliau berkata, penduduk Taman Semarak dan PPR Balung tidak dibenarkan berkumpul semasa pengagihan barang keperluan dijalankan dan segala pelanggaran prosedur operasi standard (SOP) akan diambil tindakan tegas.

Terdahulu, dua kawasan di daerah ini telah diisytihar sebagai kawasan PKPD oleh pihak kerajaan iaitu Taman Semarak dan PPR Taman Sri Balung bermula 26 Oktober sehingga 9 November 2020.

Taman Semarak merangkumi tujuh lingkungan termasuklah perumahan Taman Semarak, Semarak Jaya, Semarak Megah, Semarak Indah, Taman Sejati, Taman Muhibbah dan PPR Semarak.

Pihak kerajaan melalui PKOB akan menyalurkan bantuan makanan seperti yang sudah dilakukan di kawasan PKPD lain dan sekiranya penduduk mempunyai sebarang masalah boleh menghubungi PKOB Tawau di talian 089701610. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis: 76.14% Sudah Mengundi Setakat 4PM

KIMANIS: Keseluruhan peratusan keluar mengundi pada jam 4 petang, sejam sebelum pusat mengundi ditutup telah menyaksikan 76.14 peratus pengundi keluar melaksana tanggungjawab sebagai pengundi bagi Pilihan Raya Kecil (PRK) Parlimen Kimanis hari ini.

PRK Parlimen Kimanis mempunyai 29,618 pengundi yang berdaftar yang layak mengundi pada hari ini.

Dalam pilihan raya ini, sebanyak 19 pusat mengundi dengan 68 saluran mengundi dibuka sejak 7.30 pagi sehingga 5 petang ini.

Pengiraan undi akan dilakukan di Pusat Penjumlahan Undi Rasmi di Dewan Datuk Seri Panglima Haji Mohd Dun Banir, malam ini.


Wanita Meninggal Dunia Dalam Kluster Pengebumian ‘Bukan Mangsa Covid-19’ – Masidi

KOTA KINABALU: Seorang wanita yang upacara pengebumiannya dikatakan mecetuskan kluster Alab Senagang di daerah pedalaman Tenom bukannya mangsa Covid-19, kata kerajaan negeri hari ini.

Jurucakap Covid-19 Sabah, Masidi Manjun berkata, Jabatan Kesihatan Negeri pada mulanya melaporkan wanita itu meninggal dunia bukan disebabkan Covid-19.

Namun, kenyataan yang dikeluarkan kemudian menyatakan beliau meninggal dunia akibat Covid-19.

“Ini adalah kesilapan menaip yang tidak disengajakan dan segala kesulitan yang timbul amat dikesali,” katanya.

Kenyataan semalam menyatakan wanita itu meninggal dunia akibat virus itu pada 10 Okt lalu dan dibawa pulang ke Kampung Senagang untuk dikebumikan keesokannya.

Seramai 20 ahli keluarga berkumpul apabila mayatnya dihantar pulang, katanya sambil menambah sekurang-kurangnya 50 orang kemudiannya dikesan dijangkiti virus berkenaan dalam kluster komuniti itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak Maut, Selepas Dipukul Ibunya Kerana Silap Buat Kerja Sekolah

Seorang ibu secara tidak sengaja terbunuh anak perempuannya berusia lapan tahun hanya kerana mangsa melakukan kesilapan ketika membuat kerja sekolah.

Lapor Oriental Daily, kejadian itu berlaku di China di mana mangsa pada ketika itu sedang membuat kerja sekolahnya sambil menonton kartun di waktu tengah hari.

Oleh kerana dia tidak begitu memberi perhatian, mangsa melakukan banyak kesilapan.

Apabila si ibu memeriksa kerja sekolah mangsa, dia mendapati ada banyak kesalahan membuatkan dia berang lalu memukul mangsa di bahagian belakang kepala menyebabkan mangsa menangis kesakitan.

Melihat anaknya menangis, si ibu mula rasa bersalah lalu mengambil sepakat kaki ayam diberikan kepada mangsa sebagai usaha untuk memujuknya.

Mangsa berhenti menangis dan makan kaki ayam tersebut. Tidak beberapa lama selepas itu, mangsa mula berasa pening kepala dan muntah-muntah.

Si ibu bergegas membawa anaknya ke hospital. Malangnya tiada apa yang dapat dilakukan kerana mangsa disahkan meninggal dunia pada malam hari kejadian.

Ibu mangsa berasa sedih dengan apa yang berlaku dan tertanya-tanya apakah kaki ayam yang diberinya itu beracun. Dia bimbang makanan itu yang telah meragut nyawa anaknya.

Hasil post mortem mendapati, mangsa meninggal dunia disebabkan penguncupan serebrum iaitu otak mangsa mengalami trauma akibat kecederaan pada tisu otak yang lebam, yang disebabkan oleh tindakan si ibu yang memukul kepala anaknya.

Wanita itu mengaku memukul kepala anaknya sebagai hukuman dan dia menyesal dengan tindakannya itu.

Doktor menasihatkan golongan ibu bapa tidak menggunakan kekerasan seperti memukul atau merotan anak sebagai hukuman kerana ia boleh menyebabkan kecederaan fizikal dan mental.

Sumber: Oriental Daily, World of Buzz


Pembangkang Terus Buat Kacau, Ganggu Kelancaran Pentadbiran Sabah – Mohd Azis

TAWAU: Tindakan pemimpin pembangkang yang menganggu gugat pentadbiran kerajaan Warisan termasuk isu-isu mahkamah dilihat satu penghalang kepada kelancaran usaha membangunkan negeri ini.

Ketua Wira Warisan Datuk Mohd Azis Jamman mendakwa, perkara itu sudah pasti merencatkan pembangunan negeri, sekali gus memberi kesan kepada rakyat Sabah.

Justeru, katanya, tindakan pembubaran Dewan Undangan Negeri (DUN) Sabah pada 30 Julai lalu adalah tepat dalam memberikan semula mandat kepada rakyat untuk memilih kerajaan terbaik bagi mengemudi negeri ini.

“Walaupun kerajaan kita di bawah kepimpinan Datuk Seri Mohd Shafie Apdal memimpin negeri ini dalam tempoh dua tahun sahaja, namun beberapa hak rakyat Sabah telah dapat kita kembalikan.

“Bagaimanapun, usaha itu terbantut apabila terdapat gangguan daripada pembangkang yang akhirnya merugikan rakyat,” katanya.

Mohd Azis berkata demikian ketika ketika menghadiri program pemimpin bersama rakyat di Taman Kinabutan Ria, di sini, malam tadi.

Tambahnya, tindakan pemimpin pembangkang membandingkan pencapaian kerajaan Warisan yang baru berusia dua tahun disifatkan tidak berasas dan hanya bertujuan mahu mengelirukan rakyat.

Sebaliknya, tegas Mohd Azis, tempoh dua tahun itu tidak boleh dijadikan kayu pengukur kemajuan dan pembangunan di negeri ini.

“Warisan dua tahun memerintah dan patut diberi peluang. Tidak boleh ia membandingkan pentadbiran parti ini hingga meletakkan Sabah sebagai negeri termiskin di Malaysia,” katanya.

Sehubungan itu, Mohd Azis yang juga bekas Timbalan Menteri Dalam Negeri menyeru rakyat Sabah bijak membuat pilihan pada Pilihan Raya Negeri (PRN) Sabah 26 September ini. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tikam Perut, Kelar Leher

HONG KONG: Lelaki dipercayai pro-Beijing menikam dan mengelar leher seorang sukarelawan penunjuk perasaan Hong Kong menyebabkan mangsa cedera parah di sebuah stesen kereta api di sini, kelmarin.

Dalam rakaman video yang tular di media sosial, penyerang berbaju hitam itu dilihat melibas pisau di tempat kejadian manakala rakan mangsa menjerit meminta orang ramai memanggil ambulans.

Gambar disiar media Hong Kong menunjukkan mangsa terbaring cedera parah dengan organ dalam perut kelihatan.

Menurut laporan portal berita news.com.au, serangan berlaku di stesen kereta api bawah tanah Tai Po pada kira-kira jam 5.30 petang ketika mangsa berusia 19 tahun bersama rakan-rakannya mengedarkan risalah menjelang perhimpunan tunjuk perasaan semalam.

Penyerang terbabit mencabut poster dan risalah yang ditampal pada dinding stesen sebelum menyerang mangsa.

“Lelaki itu menerkam mangsa dan mengelar lehernya. Rakan saya cuba berlari namun terjatuh dan lelaki itu datang menikam perutnya,” kata saksi memberitahu Radio Television Hong Kong.

Selepas melakukan serangan itu, penyerang terbabit berjalan ke perhentian bas dan melibas-libaskan pisau serta melaungkan kata-kata menghina penunjuk perasan.

“Kamu belia Hong Kong tidak berguna dengar sini, Hong Kong sebahagian daripada China dan saya akan melawan siapa saja mengganggu Hong Kong,” katanya dalam bahasa China.

Lelaki itu kemudian melarikan diri dengan menaiki teksi.

Polis Daerah Tai Po mengesahkan pihaknya sudah menahan penyerang berusia 22 tahun itu.

Beberapa penunjuk perasaan cedera diserang di stesen kereta api itu sejak bantahan bermula 20 minggu lalu, bertukar menjadi ganas.

Rabu lalu, aktivis pro-demokrasi Hong Kong, Jimmy Sham, cedera akibat diserang dengan tukul oleh sekumpulan lelaki.- Agensi


Tragedi Sampan Terbalik Di Tenom: Mayat Kanak-Kanak 12 Tahun Ditemui

KOTA KINABALU: Kanak-kanak lelaki berusia 12 tahun yang dihanyutkan arus deras bersama seorang dewasa di Sungai Padas, Tenom, semalam, ditemui mati lemas, di Beaufort, hari ini.

Mayat Melvin Junaidi ditemui pasukan penyelamat sukarelawan diketuai ADUN Melalap, Peter Anthony di Kampung Binunok, Beaufort kira-kira jam 4.15 petang, pada jarak kira-kira 33km dari lokasi nahas.

Mangsa kedua, Joseph Sayah, 55, masih belum ditemui. Operasi mencari dan menyelamat akan bersambung, esok.

Peter ketika dihubungi berkata, selepas menghadiri sidang DUN, beliau bergegas ke Beaufort bagi menggerakkan misi mencari dan menyelamat (SAR) dua mangsa itu, yang hanyut selepas bot dinaiki terbalik di Kampung Kalandos Pangi, di Tenom, petang semalam.

“Kita telah menggerakkan tiga buah jetski iaitu bagi memudahkan misi pencarian. Akhirnya syukur kepada tuhan dalam tempoh satu jam, kita menemui mangsa pertama iaitu seorang kanak-kanak yang berusia 12 tahun di kawasan sungai cetek di ulu 66 Lama, Kampung Parang Besar di Beaufort, sekitar jam 4.15 petang.

“Saya bersama pasukan berjaya membawa mangsa ke Kampung Binunok yang merupakan pangkalan sementara bagi misi mencari dan menyelamat, dan kita telah serahkan kepada pihak polis serta bomba yang berada di lokasi bagi tindakan lanjut,” katanya.

Sementara itu, jurucakap bomba Sabah ketika dihubungi mengesahkan mangsa pertama iaitu kanak-kanak terbabit telah ditemui oleh orang awam.

“Mayat mangsa dibawa ke Kampung Binunuk untuk proses pengecaman oleh keluarga mangsa sebelum diserahkan kepada pihak polis untuk tindakan selanjutnya.

“Operasi mencari dan menyelamat bersama-sama agensi bantuan polis dan APM (Angkatan Pertahanan Awam) telah ditangguhkan pada jam 4 petang tadi dan akan disambung, esok,” katanya.

Dalam kejadian kira-kira jam 4 petang semalam, dua mangsa itu dihanyutkan arus deras apabila sampan dinaiki mereka terbalik di sungai terbabit.

Mereka bersama dua lagi penumpang sampan itu dalam perjalanan pulang dengan menyeberangi Sungai Padas selepas membeli barang keperluan di pekan Tenom.

Bagaimanapun, sampan itu tiba-tiba terbalik akibat arus sungai yang deras ketika menghampiri tebing.

Dua lagi penumpang iaitu seorang warga emas lelaki dan wanita dewasa berjaya menyelamatkan diri dalam kejadian itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bersalin Dalam Kereta, ‘Tersangkut’ Dalam Sekatan Jalan Raya

TAWAU: Pesara kerajaan mengharungi detik cemas apabila anak perempuannya terpaksa bersalin dalam kereta ketika dalam perjalanan ke Hospital Tawau di Tawau, Sabtu lalu.

Malah, dalam kejadian pada 9.30 pagi itu, Abdul Asa Mohd Salleh, 65, bersama anaknya, Noziee Abdul Asa, 37, yang ditemani cucu, Aisha Maizela, 17, turut terperangkap lebih dua jam dalam kesesakan lalu-lintas akibat sekatan jalan raya (SJR) berikutan Perintah Kawalan Pergerakan (PKP).

Abdul Asa ketika dihubungi berkata, anaknya Noziee sedang menunggu hari dan dijangka bersalin anak keempat pada bila-bila masa.

“Ketika itu, dia (Norzie) mengadu sakit perut dan memaklumkan ia tanda-tanda awal bersalin sebelum kami bertiga bertolak dari Projek Perumahan Rakyat Termiskin (PPRT) Batu 8, yang terletak 14 kilometer dari Hospital Tawau.

“Apa yang bermain di fikiran adalah kesesakan lalu-lintas di sekitar SJR di Jalan Apas sebelum cuba mencari jalan alternatif dengan menggunakan laluan di Jalan Tiku. Bagaimanapun sekali lagi kami tersekat di SJR di Jalan Kuhara,” katanya.

Menurutnya, dia kemudian mengarahkan Aisha Maizela menahan ambulans yang kebetulan melalui jalan sama dan memaklumkan keadaan Noziee kepada kakitangan perubatan.

“Bagaimanapun terdapat pesakit lain dalam ambulans itu namun kami dibenarkan mengekori pergerakan (ambulans) dari belakang bagi mempercepatkan perjalanan ke hospital,” katanya.

Sementara itu, Noziee menerusi hantaran yang dimuat naik di akaun Facebook miliknya berkongsi kegembiraan melahirkan bayi lelaki seberat 3.4 kilogram dalam kereta jenis Perodua Myvi milik ayahnya itu.

Menerusi hantaran itu, Noziee memanjatkan rasa syukur selepas proses bersalin dipermudahkan walaupun bayinya dimasukkan ke wad lain kerana mengalami masalah pernafasan, namun mereka berdua dalam keadaan stabil. HMetro